3 ta' Novembru: San Martin De Porres

Verżjoni Vidjo:

San Martin De Porres

"Infaħħru l-kobor tal-Mulej, għax għolla bid-doni tas-sema lill-qaddej umli tiegħu Martin." –

Antifona mil-Liturġija tas-Sigħat

SAN MARTIN DE PORRES

Reliġjuż

1579 – 1639

Tagħrif:

San Martin twieled fid-9 ta' Novembru 1579, f'Lima, il-Perù, fl-istess belt u l-istess żmien ta' Santa Roża ta' Lima.

It-tnejn kienu ħbieb ħafna u t-tnejn saru reliġjużi Dumnikani.

Martin kien it-tifel ta' sinjur kbir Spanjol u ta' mara fqira sewda.

Meta twieled, missieru ma riedx jaf bih, għalhekk kellu jaqsam il-faqar ta' ommu sakemm tmien snin wara missieru aċċettah.

Ta' tnax-il sena daħal jaħdem ma' wieħed tabib li kien ukoll parrukkier, għalhekk tgħallem is-sena ta' parrukkier, u wkoll kif jagħmel xi mediċini, jamministrahom, u jdewwi l-ġrieħi.

Meta kellu sittax-il sena, talab lill-Patrijiet Dumnikani biex iħalluh jgħinhom fix-xogħol tagħhom.

Il-Patrijiet ħallewh, u wara disa' snin, meta raw kemm kien żagħżugħ bil-għaqal, aċċettawh ukoll bħala fratell magħhom, fl-1603.

Bil-għajnuna ta' xi nies li ssieħbu miegħu, waqqaf orfanatrofju, u ġabar flus biżżejjed għall-fondi permanenti ħalli xebbiet fil-bżonn tingħatalhom dota biex biha jkunu jistgħu jiżżewġu.

Barra minn hekk, kien jgħin ħafna lill-ilsiera suwed li kienu jinġiebu fil-Perù mill-Afrika.

Għex ħajtu jgħin lill-foqra u lill-morda, u jittrattahom bid-dinjità ta' bnedmin, u kien ifakkarahom f'Alla li jħobb bl-istess mod lill-bnedmin kollha ta' kull ġens u ta' kull kulur.

Miet meta kellu sittin sena, fil-kunvent tar-Rużarju Mqaddes ta' Lima, fit-3 ta' Novembru, 1639.

Lima kollha bkietu, u l-kelmiet "Miet l-ikbar ħabib tal-fqar," kienu fuq fomm kulħadd.

Ġie bbeatifikat mill-Papa Girgor XVI fl-1837 u kkanonizzat fl-1962 mill-Papa Ġwanni XXIII.

Ħsieb

Alla jħares lejn iċ-ċokon tal-qaddejja tiegħu u jagħmel magħhom ħwejjeġ kbar.

Hekk għamel ma' Marija Santissima, kif ukoll ma' ħafna qaddisin oħra fosthom San Martin de Porres.

Meta Martin kien tfajjel ċkejken kien abbandunat minn missieru għax kien ta' kulur, trabba u għex fil-faqar, imma kien għani f'qalbu tant li kien dejjem lest li jagħti kollox lil kulħadd speċjalment il-morda, il-foqra u l-abbandunati...

Kien imżejjen b'fidi, bi mħabba, b'sempliċità u b'innoċenza kbira, u kellu devozzjoni kbira lejn Ġesù Sagramentat u lejn il-Passjoni ta' Sidna Ġesù Kristu.

Hu kien ifittex li jgħin lil kulħadd u għalhekk in-nies kienet tmur għandu bi ħġarha, għax kien iħobbhom bi mħabba kbira.

Kien jagħmel ħafna sawm u penitenzi u jgħaddi ħinijiet twal fit-talb.

Bl-umiltà u l-ħlewwa tiegħu, hu ġibed il-qlub ta' ħafna u bl-għerf spiritwali tiegħu għaġġeb saħansitra lill-għorrief.

Fl-1945, il-Papa Piju XII iddikjarah Patrun tal-Ħidmiet tal-ġustizzja soċjali fil-Perù, u fl-1962 Papa Ġwanni XXIII iddikjarah qaddis minħabba li bil-ħajja u l-ħidma tiegħu ġab 'il quddiem l-emanċipazzjoni tas-suwed, għeleb kull differenza razzjali u ta' klassi u ġab il-vera fraternità fost il-bnedmin.

Fra Martin kien imżejjen minn Alla b'kariżmi straoridinarji bħal profezija, mirakli, estasi... li kien iwettaqhom għas-servizz tal-proxxmu tiegħu.

Hu kellu d-don tal-għerf u x-xjenza tant li ħutu r-reliġjużi midħla tat-teoloġija kienu jisimgħuh jikkwota testi sħaħ mill-Iskrittura u mis-Summa Teoloġika ta' San Tumas t'Aquino.

Mhux biss, imma nies minn kull kategorija saħansitra fil-poter ekkleżjastiku u ċivili kienu jmorru għandu biex jieħdu l-pariri.

Kien jagħti l-għajnuna tiegħu lil kulħadd bla distinzjoni ta' kulur jew klassi.

Kellu wkoll imħabba kbira lejn l-annimali għax fihom kien jara s-sbuħija t'Alla u kien jipprovdilhom l-ikel u jfejjaqhom mill-ġrieħi tagħhom.

Hu jgħallimna l-valur tax-xogħol bħala kontinwazzjoni tal-ħidma kreattiva ta' Alla għas-servizz ta' ħutna l-bnedmin.

Waqt li għandna naħdmu biex naqilgħu l-għajxien tagħna għandna noffru ħidmietna bħala talba lil Alla u għall-bini aħjar ta' soċjetà aktar ħanina u umana.

Probabilment hu diffiċli għalina li nwaqqfu xi fondi, kif għamel San Martin, ħalli nies bi bżonn partikulari jkunu jistgħu jibbenefikaw minnhom!

Iżda żgur li nistgħu, għall-inqas b'mod żgħir, nikkontribwixxu għal xi fondi ta' karità li nisimgħu li qed jitwaqqfu minn żmien għal żmien, biex jgħinu lil min hu fil-bżonn.

Aħna, kemm tassew nikkontribwixxu?

Dawn li ġejjin huma siltiet mill-Omelija tal-Beatu Papa Ġwanni XXIII, nhar il-Kanonizzazzjoni ta' San Martin de Porres:

San Martin de Porres, bl-eżempju ta' ħajtu, jurina liema hi t-triq li twassalna għall-qdusija u s-salvazzjoni, it-triq li l-Mulej stess jurina.

Din it-triq hi li tħobb 'l Alla fuq kollox b'qalbek kollha, b'ruħek kollha, b'moħħok kollu u tħobb lil għajrek bħalek innifsek.

Meta għaraf li Kristu bata għalina u tgħabba bi dnubietna sa fuq is-salib, Martin tqanqal bi mħabba liema bħala għal Kristu msallab, u meta kien jikkontempla t-tbatijiet ħorox li l-Mulej ġarrab għalina, ma kienx jista' jżomm id-dmugħ.

Kellu wkoll imħabba speċjali għas-Sagrament Imqaddes tal-Ewkaristija, kien jgħaddi sigħat sħaħ jadura 'l Ġesù moħbi fit-tabernaklu u dejjem kellu xewqa kbira li jirċevih fit-tqarbin.

Kien dejjem lest jiskuża n-nuqqasijiet tal-oħrajn u jaħfer l-agħar tkasbir, għax kien jidhirlu li jistħoqqlu l-akbar kastigi minħabba dnubietu.

Kien jagħmel ħiltu biex ireġġa' lura l-ħatjin fit-triq it-tajba; b'tjieba liema bħala kien idur bil-morda.

Kien iqassam ikel, ilbies u mediċini lill-foqra; kien jgħin sa fejn jista' b'kull mezz u b'ħerqa kbira, lill-bdiewa, lin-nies ta' kulur u lin-nies ta' razza mħallta, li dak iż-żmien kienu ttrattati agħar mill-ilsiera, u għalhekk kien jistħoqqlu li jsejħulu 'Fra Martin tal-karità.'

Dan il-qaddis li bi kliemu, u bl-eżempji tal-imġiba tajba tiegħu, ġibed ħafna nies għand Alla, illum wkoll jista' jerfagħlna b'mod tal-għaġeb ħsibijietna lejn is-sema.

Mhux kulħadd, jaħasra, jifhem dawn il-ħwejjeġ qaddisa, mhux kulħadd jagħtihom ġieħ, anzi tant huma dawk li jħajjarhom il-ħażen, li dawn il-ħwejjeġ jew ma jistmawhomx jew idejquhom, jew jittraskurawhom.

Jalla l-eżempju ta' San Martin ikun ta' tagħlim għal ħafna biex jurihom it-triq tas-salvazzjoni.

Talba

O Alla, int għaddejt lil San Martin de Porres mit-triq tal-umiltà biex wassaltu fil-glorja tas-sema; agħmel li ngħixu fuq l-eżempji sbieħ tiegħu, biex jistħoqqilna li tgħollina miegħu fis-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia bil-Malti:

Wikipedia in English:

Film on the life of Saint Martin de Porres (with English Subtitles):

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-Ħsieb huwa ta' Fr. Charles Tonna OP.

__ATA.cmd.push(function() { __ATA.initDynamicSlot({ id: 'atatags-26942-5ed64ee4c8040', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


10 ta' Frar: San Pawl, Patrun ta' Malta

Verżjoni Vidjo:

San Pawl, Patrun ta' Malta

"Appostlu San Pawl, xandȃr tas-sewwa u mgħallem tal-ġnus, idħol għalina quddiem Alla li għażlek." ~

Antifona mil-Liturġija tas-Sigħat tas-Solennità ta' San Pawl: Patrun ta' Malta.

SAN PAWL: PATRUN TA' MALTA

Appostlu

L-Ewwel Seklu

Tagħrif:

Illum fil-gżejjer tagħna, u kull fejn hemm il-Maltin, tiġi ċċelebrata l-festa ta' San Pawl – Patrun ta' Malta.

Din hija ġrajja ta' importanza ewlenija fl-istorja ta' pajjiżna.

Huwa l-jum tal-Magħmudija ta' Malta għax kienet dik iċ-ċirkustanza li fiha missirijietna semgħu għall-ewwel darba bl-aħbar it-tajba ta' Sidna Ġesù Kristu, ftit snin biss wara t-tlugħ fis-sema ta' Ġesù.

Meta San Pawl kien fi vjaġġ fuq il-baħar fi triqtu lejn Ruma bħala priġunier biex il-kawża tiegħu tinstema' quddiem Ċesari, Alla fil-providenza tiegħu tal-għaġeb, għoġbu li dan l-appostlu jara l-għarqa biex jiġi hawn Malta.

Il-kliem li San Pawl qal lil sħabu wara li deherlu l-anġlu meta t-tempesta kienet fl-eqqel tagħha:

"jeħtieġ li naħbtu ma' gżira"

(Atti 27, 26) bilfors jagħtina x'naħsbu li Alla kellu ħsibijiet kbar fuq Malta meta riedu li f'dawk iċ-ċirkustanzi jasal fostna l-Appostlu tal-Ġnus.

San Luqa fl-Atti jsemmi l-laqgħa sabiħa li missirijietna għamlu lill-appostlu u lil sħabu, b'kollox 276 ruħ.

Bla dubju, tul it-tliet xhur li dam fostna, San Pawl xandar it-twemmin fi Kristu Ġesù, li kien għadu kif miet u rxoxta inqas minn 30 sena qabel.

Ix-xandir ta' Pawlu, kif ukoll il-mirakli li għamel, kellhom effett kbir fuq il-poplu Malti ta' dak iż-żmien u aċċetta d-don tal-fidi li, bi grazzja speċjali ta' Alla, baqgħet nieżla minn ġenerazzjoni għall-oħra sal-ġurnata tal-lum.

Hu emmnut li, kif kien soltu jagħmel San Pawl f'kull pajjiż li jżur, huwa waqqaf il-Knisja fuq artna u anki taha, skont it-tradizzjoni, l-ewwel isqof tagħha fil-persuna ta' Publju, il-prinċep tal-gżira.

Din hi l-ikbar festa tagħna l-Maltin, bħala Maltin Insara.

Biha nuru kemm aħna kburin li nissejħu "Ulied San Pawl."

Fis-sena 60, meta sar in-Nawfraġju, il-ftit eluf ta' Maltin kienu pagani, jaduraw ix-xemx, il-qamar u allat foloz.

Kien San Pawl li tahom it-twemmin f'Alla Wieħed, Veru u Ħaj, u f'Ġesù Kristu Msallab, is-Salvatur tal-bnedmin.

Dan it-Twemmin, missirijietna għaddewh lilna bla mittiefes, minn ġenerazzjoni għall-oħra.

Jalla aħna wkoll, bl-istess mod ngħadduh lil uliedna u lill-ulied uliedna.

Huwa tassew xieraq li aħna l-Maltin kull sena nfakkru l-ġrajja ta' dan in-nawfraġju u fl-istess ħin nagħmlu Festa Solenni 'l San Pawl bħala l-Missier tagħna l-Insara Maltin.

In-nawfraġju ta' San Pawl hu t-titular ta' waħda mill-parroċċi tal-Belt Valletta, kif ukoll dik tal-Munxar ġewwa Għawdex.

Kif kien xieraq, il-Knisja f'Malta tfakkar dan il-jum providenzjali bħala

festa kmandata

, u għalhekk illum hemm l-obbligu tas-smigħ tal-quddies.

Nitolbu llum lil Alla li jagħmel li Malta żżomm sħiħ u bla mittiefes it-tagħlim li San Pawl tana bil-kliem u bl-eżempji tiegħu.

Ħsieb

Il-Knisja f'Malta trodd ħajr lill-Mulej għaliex sejħilna mid-dlamijiet tad-dnub u mid-dell tal-mewt li fihom konna qed ngħixu, u daħħalna fid-dawl tiegħu tal-għaġeb meta bagħtilna lill-appostlu tiegħu jxandrilna l-bxara t-tajba tal-Evanġelju.

Din hija silta mid-diskors tal-Papa Ġwann Pawlu II – Fosos tal-Furjana, 2001:

"Il-wasla tal-appostlu fuq ix-xtajta tagħkom kienet drammatika.

San Luqa rrakkontalna l-vjaġġ fil-maltemp u kif ma setgħu jagħmlu xejn il-baħħara u l-passiġġieri hekk kif il-ġifen inkalja u beda jinqasam (ara Atti 27,39-44).

U smajna b'liema mod inħelsu:

"Meta ħlisna mill-għarqa, sirna nafu li l-gżira kien jisimha Malta."

(Atti 28,1)

Fil-providenza ta' Alla, Malta kellha tħaddan l-Evanġelju fil-jiem bikrija tal-Kristjaneżmu.

"Inroddu ħajr lill-Mulej għal tjubitu, għall-għeġubijiet tiegħu mal-bnedmin."

(Salm 107,15) ...

B'fedeltà lejn l-Appostlu Pawlu, missierkom fil-fidi, intom magħrufin mal-Knisja kollha għad-devozzjoni u l-ħeġġa missjunarja tagħkom.

Malta għandha wirt Nisrani mill-akbar li tiegħu intom għandkom raġun tkunu kburin, imma dak il-wirt hu wkoll don li jitlob responsabbiltà kbira (ara Luqa 12,48) ...

San Pawl wasal Malta bħala priġunier fi triqtu lejn Ruma ...

Għal żewġ millennji bqajtu fidili lejn is-sejħa li ħarġet minn dik il-laqgħa singulari.

Illum is-suċċessur ta' Pietru jixtieq iwettaqkom fl-istess fidi u jħeġġiġkom fl-ispirtu ta' tama u mħabba Nisranija.

Jitlob biex, bħal missirijietkom, intom ukoll tagħtu frott tajjeb u bil-bosta.

Siġar tajba jagħtu ħafna frott tajjeb (ara Mattew 12,33-35) ...

Il-pożizzjoni ta' Malta fl-Ewropa u fil-Mediterran tagħmilha eredi, b'mod speċjali, ta' tradizzjoni kulturali sinjura, li l-qalb tagħha hi l-umaniżmu tal-Vanġelu ...

Għożżu s-sejħa Nisranija!

Kunu kburin tal-wirt reliġjuż u kulturali!

Ħarsu lejn il-ġejjieni b'tama u imxu b'ħeġġa ġdida biex tagħmlu dal-millenju ġdid żmien ta' solidarjetà u paċi, ta' mħabba għall-ħajja u rispett għall-ħolqien t'Alla."

San Ġwann Battista De La Salle jgħid:

Għandek xorti kbira li inti għaraft il-verità, u li twelidt, u trawwimt fir-reliġjon Nisranija.

L-ewwel ħaġa li għandek tagħmel hija li tieħu ħsiebha u tippreseverha.

Inti tħossok imħeġġeġ f'din il-ħaġa, bħalma kien San Pawl billi żamm r-reliġjon Lhudija?"

Il-Papa Benedittu XVI waqt iż-żjara tiegħu f'Malta, 2010, qalilna hekk:

"Dawk il-kelmiet – 'Jeħtieġ iżda li naslu fi gżira' (Atti 27:26) – fil-kuntest oriġinali tagħhom huma sejħa għall-kuraġġ quddiem dak li mhux magħruf u fiduċja kostanti fil-providenza misterjuża ta' Alla.

In-nawfraġi, fil-fatt, intlaqgħu bil-qalb mill-poplu Malti li mexa wara l-gwida mogħtija minn San Publju.

Fil-pjan ta' Alla, San Pawl b'hekk sar missierkom fil-fidi Nisranija.

Bis-saħħa tal-preżenza tiegħu fostkom, l-Evanġelju ta' Ġesù Kristu rabba għeruq sodi u ta' frott mhux biss fil-ħajjiet ta' individwi, familji u komunitajiet iżda wkoll fil-formazzjoni tal-identità nazzjonali ta' Malta u tal-kultura vibranti u distintiva tagħha.

Komplu esploraw l-għana u l-fond tar-rigal ta' Pawlu lilkom u kunu żguri li tgħadduh mhux biss lil uliedkom iżda wkoll lil dawk kollha li tiltaqgħu magħhom illum."

Ngħożżu b'għożża l-iktar kbira l-Fidi li ksibna mingħand San Pawl, mhux biss individwalment, iżda wkoll li bħala nazzjon, bħala ġens.

Ejjew nitolbu lil San Pawl, l-Appostlu tal-Mulej biex jgħinna nkunu appostli, li naqdu lill-Knisja b'qalb safja, inkunu xhieda tal-verità u s-sbuħija tagħha f'dan id-dlam ta' żminijietna.

Talba

Ejja Mulej Ġesù, f'nofs dan il-poplu, ejja b'dik il-qawwa li biha żortu l-ewwel darba permezz ta' San Pawl elfejn sena ilu.

Ejja mill-ġdid fil-qlub tal-Maltin li ċaħduk jew insewk.

Ejja fil-ħajja ta' dan il-poplu kif ġejt permezz ta' Pawlu, u għamiltu poplu ġdid.

Ejja Mulej fil-Knisja Maltija u agħtiha ħajja ġdida, ejja fil-familji Maltin, ejja fl-għaqdiet, ejja fost il-morda, u ejja fit-tmiem tal-ħajja ta' kull Malti u kull Maltija, sabiex ebda wieħed u waħda minn dawn uliedek ma jintilef jew tintilef, imma jiġu jgawdu lilek u lilu fis-sema, għal dejjem ta' dejjem.

Ammen.

(Talba ta' Mons. Lawrence Cachia)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Filmat addattat għat-tfal:

Film on the life of Saint Paul:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee4cfa14', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' Frar: San Pawl Miki u Sħabu

Verżjoni Vidjo:

San Pawl Miki u Sħabu

"Aħna għandna niftaħru bis-salib ta' Sidna Ġesù Kristu; fih hi s-salvazzjoni, il-ħajja u l-qawmien tagħna, Bih salvajna u ħlisna.

Lilkom ingħatat il-grazzja li sservu lil Kristu, u mhux biss temmnu fih, imma saħansitra tbatu għalih." –

Antifona mil-Liturġija tas-Sigħat tal-Festa ta' San Pawl Miki u Sħabu

SAN PAWL MIKI U SĦABU

Martri

1562 – 1597

Tagħrif:

Nagasaki hija dik il-belt fil-Ġappun magħrufa mad-dinja kollha li fuqha splodiet it-tieni bomba atomika li qerdet mijiet ta' eluf ta' nies.

Fl-istess belt, tliet sekli u nofs qabel, kienu mietu sitta u għoxrin martri tar-Reliġjon Kattolika, fosthom tliet Ġiżwiti Ġappuniżi: l-Iskolastiku Pawlu Miki ta' 33 sena, u ż-żewġ Fratelli, Ġwanni Soam ta' 19-il sena, u Diegu (Ġakbu) Kisai ta' 64 sena; sitt Franġiskani li erbgħa minnhom kienu Spanjoli: il-Patrijiet Pietru Battista, Martin de Aguirre u Franġisku Blanco, u l-Fratell Franġisku ta' San Mikiel; Messikan; il-Kjeriku Filippu de las Casas; u Indjan: il-Fratell Gunsalv Garcia; is-sbatax l-oħra kienu lajċi ġappuniżi.

Fosthom, qalbiena daqs l-oħrajn, kien hemm tliet subien ta' xi tlettax-il sena l-wieħed, li kienu jgħinu l-quddiesa tal-patrijiet: dawn kienu S. Lwiġi Ibarki, S. Antnin Deynan u S. Tumas Kasaki.

Dawn ġew arrestati u maqtulin għas-sempliċi raġuni li kienu Nsara.

Riduhom jiċħdu l-Fidi u meta baqgħu sodi fi mħabbithom lejn Ġesù, dawn il-martri ġew marbutin ma' sitta u għoxrin salib u arbulati ftit aktar minn metru 'l bogħod minn xulxin f'ringiela waħda twila u, minkejja t-tbatija u l-mewt qrib, huma komplew jipprietkaw u jkantaw.

Kull wieħed minnhom kellu ħdejh lil dak li kellu joqtlu b'lanza u, meta ngħata s-sinjal, ġew maqtula lkoll f'ħin wieħed.

Qabel miet, Pawlu Miki qal:

"Is-sentenza li għaliha ser joqtluni hi li jien Nisrani, u xerridt l-imħabba lejn Ġesù.

Fuq l-eżempju ta' Ġesù, naħfer il-persekuturi tiegħi.

Nitlob 'l Alla jkollu ħniena minnhom u nittama li demmi jnissel il-frott fost ħuti l-Ġappuniżi."

Dan kollu ġara fil-5 ta' Frar 1597, daqs ħamsin sena wara l-mawra ta' San Franġisk Saverju fil-Ġappun, meta kien hemm diġà madwar 300,000 Kattoliku.

San Pawl Miki u sħabu martri ġew iddikjarati qaddisin mill-Papa Piju IX fl-1862.

Meta fid-dsatax-il seklu, il-missjunarji kellhom il-libertà li jirritornaw il-Ġappun sabu eluf ta' nies li kienu baqgħu Nsara bil-moħbi.

Ħsieb

Qari minn rakkont tal-martirju ta' San Pawl Miki u sħabu, bit-titlu 'Tkunu xhud tiegħi':

"Meta sallbuhom, huma għaġġbu lil kulħadd bil-qawwa li wrew, u Patri Pasius Rodriguez beda jħeġġiġhom biex jibqgħu sħaħ sa l-aħħar.

Il-Patri Kummissarju qagħad hemm il-ħin kollu wieqaf, bil-kemm jitħarrek, b'għajnejh 'il fuq lejn is-sema.

Fra Martin, b'radd ta' ħajr lit-tjieba ta' Alla, qabad ilissen xi salmi u jżid magħhom il-versett F'idejk, Mulej.

Fra Franġisku Blanco wkoll b'leħen ċar beda jiżżi ħajr lil Alla.

U Fra Gunsalv għolla leħnu ħafna u qabad jgħid il-Missierna u s-Sliema.

Patri Pawl Miki tagħna, meta ra ruħu mtella' fl-għoli aktar mill-oħrajn, qisu f'post ta' ġieħ kbir li hu qatt ma fittex, fetaħ fommu u beda biex qal lil ta' madwaru li hu Ġappuniż u Ġiżwita u li kien se jmut għaliex xandar l-Evanġelju; radd ħajr lil Alla għal din il-grazzja hekk kbira, u mbagħad żied jgħid:

'Inħoss li ħadd minnkom ma jaħseb li rrid naħbi l-verità, issa li wasalt sa hawn.

Għalhekk ngħidilkom li ma hemmx triq oħra għas-salvazzjoni ħlief dik tal-Insara.

Din it-triq tgħallimni li għandi naħfer lill-għedewwa; għalhekk jiena naħfer minn qalbi lil dawk li għamluli l-ħsara, lis-sultan u lil dawk kollha li bihom qiegħed nieħu l-mewt; nitlob biss li jieħdu l-magħmudija.'

Imbagħad dawwar għajnejh lejn sħabu u beda jagħmlilhom il-qalb għat-taqbida tal-aħħar.

Fuq il-wiċċ ta' kull wieħed minnhom dehret bixra ta' ferħ, l-aktar fuq wiċċ Ludoviku; lil dan, wieħed Nisrani beda jifraħlu talli ma kienx se jdum ma jidħol il-ġenna, u hu hekk imtela bil-ferħ li beda jċaqlaq subgħajh u ġismu kollu b'mod li ġibed għajnejn kulħadd fuqu.

Anton, li kien fit-tarf min-naħa ta' Ludoviku, refa' ħarstu lejn is-sema, sejjaħ l-ismijiet imqaddsa ta' Ġesù u Marija, u beda jgħid is-salm 'Faħħru, tfal, il-Mulej,' li hu kien tgħallem f'Nagasaki fil-klassijiet tal-katekiżmu, fejn, fost ħwejjeġ oħra, it-tfal jitgħallmu xi salmi.

Oħrajn, b'wiċċhom jixhed is-sliem, kienu jtennu: 'Ġesù, Marija.'

Xi wħud ukoll bdew iħeġġu lill-fidili ta' madwarhom biex jgħixu ħajja xierqa ta' Nsara.

B'hekk, u bi ħwejjeġ oħra bħal dawn, urew kemm kienu mħejjija biex jilqgħu l-mewt.

Imbagħad erba' bojjiet siltu x-xwabel mill-għant, kif jużaw il-Ġappuniżi.

Għal din id-dehra tal-biża' l-Insara nfexxew jgħajtu: 'Ġesù!

Marija!,' u nfaqgħu f'bikja li waslet sas-sema.

Il-bojjiet resqu fuq il-martri u, b'daqqa jew tnejn lil kull wieħed minnhom, malajr temmewlhom ħajjithom."

"Il-martirju jxebbah lid-dixxipli mal-Imgħallem, li aċċetta l-mewt bil-ferħ għas-salvazzjoni tad-dinja, u b'hekk huma jsiru bħalu fit-tixrid tad-demm.

Għalhekk il-Knisja dan tqisu bħala l-akbar don u l-ogħla prova tal-imħabba.

Għalkemm dan mogħti lil xi wħud biss, kulħadd għandu jkun lest li jagħti xhieda għal Kristu quddiem l-umanità, u li jimxi warajh it-triq tas-salib."

~ Kostituzzjoni Dogmatika tal-Knisja – Austin Flannery

U int, l-eżempju ta' dawn il-Ġappuniżi li sofrew daqstant għall-imħabba tagħhom lejn Ġesù, jistimulak biex akkost ta' kull sagrifiċċju tgħix ħajtek biex tara lil Ġesù iktar magħruf u maħbub?

Talba

O Alla, qawwa tal-qaddisin kollha, int għoġbok ittella' fis-sema lill-martri San Pawl Miki u sħabu billi jieħdu l-mewt fuq is-salib; agħtina l-għajnuna tat-talb tagħhom, biex inżommu qawwijin u sħaħ sal-aħħar fil-fidi li aħna nistqarru.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dawn il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5bed75', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


8 ta' Frar: San Ġirolmu Emiliani

Verżjoni Vidjo:

San Ġirolmu Emiliani

"Jekk inti tibqa' kostanti fil-fidi, quddiem il-prova, il-Mulej jagħtik il-paċi u l-mistrieħ għal xi żmien f'din id-dinja u għal dejjem f'li jmiss." –

San Ġirolmu Emiliani

SAN ĠIROLMU EMILIANI

Saċerdot

1481 – 1537

Tagħrif:

San Ġirolmu twieled f'Venezja, l-Italja, fl-1481.

Meta kien għadu tifel, tilef lil missieru.

Ommu rabbietu fil-biża' t'Alla; iżda l-passjonijiet ħżiena fgaw iż-żerriegħa tajba.

Ta' ħmistax il-sena telaq mid-dar, u ma damx ma daħal suldat, fejn ittraskura u sar indifferenti għar-reliġjon.

Ħa sehem fid-difiża ta' Castelnuovo kontra l-lega ta' Cambraj u waqa' priġunier (1508).

Fil-ħabs kienet tistennieh il-grazzja t'Alla; daħal fih innifsu u beda jaħseb fuq l-istat infeliċi ta' ruħu.

Malli ħeles mill-ħabs mar għamel pellegrinaġġ lill-Madonna ta' Treviso, bi twettiq ta' wegħda li kien għamel.

Xi għaxar snin wara, meta kellu 25 sena, waqa' priġunier.

Fil-fatt ħarab mill-ħabs, u tassew biddel ħajtu, u xtaq isir qassis.

Waqt li kien jistudja kien ukoll isib ħin iżur il-morda, u jgħallem ir-reliġjon lit-tfal iltiema.

Fl-1518, meta kellu 37 sena sar qassis, u ntefa' b'ruħu u b'ġismu biex jieħu ħsieb it-tfal u jedukahom speċjalment lil dawk li kienu orfni jew ittraskurati mill-ġenituri tagħhom.

Meta fl-1528 faqqgħet l-epidemija tal-pesta f'Venezja, ħa f'idejh l-isptar li kien twaqqaf minn San Gejtanu, u kont issibu kullimkien jgħin u jfarraġ.

Iżda l-iltiema kienu saru l-mimmi t'għajnejh.

Kera dar għalihom u bl-għajnuna ta' xi sekulari kien jieħu ħsiebhom għal kollox u jrabbihom hu.

Fl-1531, mar Verona u hemmhekk bena sptar ieħor.

Mar Brescia u bena orfanatrofju.

Minn hemm mar Bergamo fejn bena żewġt orfanatrofji, wieħed għas-subien u l-ieħor għall-bniet, u hawn fetaħ ukoll dar għan-nisa u x-xebbiet li jkunu għaddejjin minn perjodu ħażin f'ħajjithom.

Żewġ qassisin oħra ngħaqdu miegħu għal dan ix-xogħol, Alessandro Besuzio u Agostino Bariso.

Fl-1532, waqqaf Kongregazzjoni li l-għan ewlieni tagħha kien li tieħu ħsieb l-iltiema, il-morda u l-foqra.

Il-membri tagħha kienu saċerdoti, li ġew imsejħin Somaski għax id-dar ċentrali tal-Kongregazzjoni kienet f'raħal żgħir, qrib Milan, jismu Somaska.

Skont ir-regola tal-kongregazzjoni x-xogħol ewlieni tal-membri għandu jkun it-trobbija tal-iltiema u l-ħsieb tal-fqar u l-morda.

San Ġirolmu kien l-ewwel wieħed li beda jgħallem ir-reliġjon lit-tfal bil-Katekiżmu, f'forma ta' mistoqsija u tweġiba.

Il-qaddis miet ta' 56 sena fit-8 ta' Frar tal-1537, martri taż-żelu tiegħu: ittieħed Bergamo waqt li kien idur bil-morda u miet Somaska.

San Ġirolmu ġie kanonizzat fl-1767 u għamluh Patrun tal-orfni u tat-tfal abbandunati fl-1928.

Ħsieb

Ladarba beda jivvjaġġa 'l bogħod minn dik il-fortizza tal-ħabs, qatt ma waqaf jiġri!

Huwa studja, ġie ordnat saċerdot, u vvjaġġa matul it-Tramuntana tal-Italja.

Stabbilixxa orfanatrofji, sptarijiet, u djar għall-orfni, għat-tfal abbandunati, għal nisa f'diffikultà, u għal nies imwarrba ta' kull tip.

Waqt li eżerċita l-ministeru saċerdotali tiegħu f'Ewropa li nofsha għadha Protestanta, huwa kiteb l-ewwel katekiżmu f'forma ta' mistoqsija u risposta.

Bħal ħafna qaddisin, ħadem fuq li ħadem u deher qisu kien qiegħed kullimkien fl-istess ħin, ileħħaq ma' kull opra tajba, u kien jieħu ħsieb lil kulħadd minbarra lilu nnifsu.

Filwaqt li kien qed idur bil-morda, ġie infettat u miet martri għall-ġenerożità.

Huwa kien, b'mod naturali, it-tip ta' bniedem li attira bosta segwaċi li eventwalment iffurmaw fi Kongregazzjoni reliġjuża u rċevew approvazzjoni ekkleżjastika fl-1540.

Il-ħajja tiegħu kienet tiddependi fuq ħaġa waħda u hija lezzjoni għalina lkoll.

Is-sofferenza emottiva, fiżika jew psikoloġika, meta tiġi maħkuma jew ikkontrollata, tista' tkun preludju għall-gratitudni intensa u għall-ġenerożità kbira.

Ħadd ma jimxi fit-triq aktar ħieles minn dak li qabel kien ostaġġ.

Ħadd ma jgawdi sodda sabiħa u komda bħal xi ħadd li darba kien jorqod fit-toroq.

Ħadd ma jiġbed nifs ta' arja friska ta' filgħodu bħal xi ħadd li għadu kemm sema' lit-tabib jgħidlu li l-kanċer m'għadux hemm.

Ġirolmu Emiliani qatt ma tilef il-gratitudni li mliet lil qalbu fil-mument tal-ħelsien tiegħu mill-ħabs.

Kollox kien ġdid.

Kulħadd kien żagħżugħ.

Id-dinja kienet tiegħu.

U hu seta' jinvesti l-enerġija kollha tiegħu f'servizz lil Alla u lill-proxxmu għax issa kiseb il-libertà.

Ħafna drabi l-ħajja tagħna tidher tieħu xi forma ta "priġunerija" bl-għan li teħlisna minn irbit fir-ruħ tagħna jew tkabbarna fil-ħajja tar-ruħ bħalma ppermetta l-Mulej fil-ħajja ta' dan il-qaddis tal-lum.

Meta aħna "maqbuda" f'xi sitwazzjoni ma rridux nkunu fiha, fl-aħħar nitgħallmu kif nistgħu nilliberaw lill-oħrajn minn dak li jkun qed jassarhom.

Biex wieħed jimxi fuq il-passi ta' San Ġirolmu Emiliani, jista', jekk ikun possibli għalih/għaliha jiddeċiedi li jsir ġenitur ta' trabi jew tfal orfni u abbandunati jew f'xi tip ta' bżonn.

Miljuni ta' tfal jeħtieġu l-imħabba u l-kura ta' familja li trabbihom, familja li forsi m'għandhomx!

Ikkuntattja l-aġenziji tiegħek li joffru Servizzi ta' dan it-tip lill-Familji jew lis-Sorijiet tal-Ursulini (

The Ursuline Sisters of Saint Angela Merici

) li jagħmlu din il-ħidma ma' tfal fil-bżonn u dawn ikunu jistgħu jgħidulek modi differenti li jeżistu kif wieħed jista' jikkontribwixxi.

San Ġirolmu Emiliani, int għelibt il-ħabs biex tgħix ħajja produttiva ddedikata lil Alla u lill-bnedmin.

Għin b'talbek lil dawk kollha li jinsabu f'xi forma ta' ħabs għax huma limitati b'xi mod – fiżikament, finanzjarjament, emozzjonalment, spiritwalment, jew psikoloġikament – biex jegħlbu dak li jorbothom u jgħixu ħajja mingħajr imrar iddedikata għall-persuni fil-bżonn ta' kwalunkwe tip, speċjalment dawk li ma jafux lil Alla.

Ejjew nitolbu wkoll lil San Ġirolmu Emiliani, għat-tfal kollha abbandunati, neqsin mill-imħabba u/jew abbużati biex b'talbu jagħtihom persuni u ċirkustanzi li jimlewhom bil-kuraġġ, u fejn ikunu jistgħu jesperjenzaw l-imħabba ta' Alla permezz ta' dawk li jieħduhom fil-kura tagħhom.

Nitolbuh jinterċedi għalina wkoll, li forsi ninsabu marbuta b'xi forma ta' ktajjen li qed iżommuna milli ngħixu l-ħajja li Alla ħaseb għalina.

Tifhem in-neċessità li tgħin bil-mezzi li għandek lill-istituti tal-Karità?

Qiegħed tgħin?

Talba

O Alla, Missier ta' kull ħniena, int ħadt ħsieb it-tfal iltiema u bgħattilhom lil San Ġirolmu Emiliani biex jieqaf magħhom u jkunilhom missier; bit-talb tiegħu, agħtina li nħarsu b'fedeltà sħiħa l-Ispirtu ta' adozzjoni, li bih nissejħu wliedek, u aħna tassew.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5c1991', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Frar: Santa Katerina Ricci

Verżjoni Vidjo:

Santa Katerina Ricci

"Irridu nemmnu b'fidi soda li Alla li jista' kollox, iħobbna aktar milli nħobbu lilna nfusna, u jieħu ħsiebna aktar milli nistgħu nieħdu ħsieb tagħna nfusna." –

Santa Katerina Ricci

SANTA KATERINA DE RICCI

Verġni

1522 – 1589

Tagħrif:

Santa Katerina De Ricci kienet soru Dumnikana.

Hi magħrufa fuq kollox għall-ħajja mirakoluża u mistika tagħha.

Alessandra Lucrezja Romola – isimha qabel ma saret soru – kienet tħobb titlob weħidha sa minn tfulitha.

Riedet issir soru, u daħlet mas-sorijiet Dumnikani ta' San Vincenzo di Prato, bil-kunsens ta' missierha, fl-1535, ta' tlettax-il sena.

Fil-bidu tal-ħajja reliġjuża tagħha kellha ssofri ħafna għax ma kinitx mifhuma minħabba l-grazzji straordinarji li kellha, iżda l-umiltà u l-qdusija tagħha sa fl-aħħar ħarġu rebbieħa.

Wara dan ġiet magħżula għal bosta uffiċċji importanti, hekk li sal-aħħar ta' ħajjitha kienet superjura jew viċi-superjura.

Il-passjoni ta' Kristu kienet is-suġġett tal-meditazzjonijiet tagħha, u minn Ġesù kellha d-don li tieħu sehem fid-duluri tiegħu bl-impressjoni tal-istigmati.

Ma' dan il-fenomenu żdied aktar tard ieħor: għal bosta snin, ta' kull ġimgħa, minn nofsinhar tal-Ħamis sal-erbgħa ta' wara nofsinhar tal-Ġimgħa, il-qaddisa kienet iġġedded f'ġisimha d-duluri u l-ġrajjiet prinċipali tal-passjoni ta' Ġesù.

Dawn l-estasijiet tagħha ġew ikkontrollati u awtentikati bir-reqqa l-aktar skrupluża, u ma damux ma bdew jiġbru ħafna devoti mill-inħawi ta' Prato.

Din il-ġrajja hekk tal-għaġeb saret l-ewwel darba fi Frar tal-1542, meta l-qaddisa għalqet l-għoxrin sena, u baqgħet sejra minn ġimgħa għal ġimgħa, bla qatt ma taqta', għal tnax-il sena, meta spiċċat għat-talb tagħha nnifisha u tas-sorijiet sħabha, għax il-fama tagħhom kienet qiegħda tiġbed lejn il-kunvent bosta nies ta' kull kategorija, hekk li l-paċi u l-osservanza regulari tal-komunità kienu qegħdin isofru.

Qalb dawk li marru jżuruha kien hemm bosta prelati għoljin tal-Knisja, isqfijiet u kardinali, fost oħrajn il-Kardinali Cervini, Alessandro dei Medici u Aldobrandini, it-tlieta telgħu fuq it-tron tas-suċċessuri ta' San Pietru bl-isem ta' Marċellu II, Klement VIII u Ljun XI.

Kienet ukoll iżżomm korrispondenza epistolari mal-Papa San Piju V, u ma' San Filippu Neri.

Wara marda twila għaddiet minn din id-dinja għall-oħra fil-festa tal-purifikazzjoni tal-Madonna tal-1589, ta' sebgħa u sittin sena.

It-talb, il-meditazzjoni u l-kontemplazzjoni kienu l-mezzi li bihom għamlet progressi hekk kbar.

Ħsieb

Santa Katerina Ricci saret famuża għat-tagħlim sod tagħha, li ħafna minnu hija kkomunikatu b'ittri lis-sorijiet, lill-qassisin u lil-lajċi.

Din li ġejja hija kitba dwar "Il-Perfezzjoni Nisranija fil-qosor" lil waħda mis-sorijiet żgħażagħ:

Inżommu lil Alla fl-ewwel post:

Għandna ninsistu magħna nfusna biex niddistakkaw qalbna u r-rieda tagħna mill-imħabbiet kollha ta' din id-dinja, ħlief mill-imħabba ta' Alla.

M'għandniex inħobbu l-ebda ħaġa li tintemm.

Fuq kollox, m'għandniex inħobbu lil Alla b'mod egoistiku biex nakkwistaw xi ħaġa għalina nfusna mingħandu, imma bi mħabba safja daqs it-tjubija tiegħu stess.

Kulma nagħmlu, nagħmluh għall-unur ta' Alla:

Irridu nidderieġu l-ħsibijiet, il-kliem u l-azzjonijiet kollha tagħna għall-unur tiegħu.

U bit-talb, bl-istruzzjonijiet u bl-eżempju t-tajjeb infittxu l-glorja tiegħu biss, kemm jekk dawn nagħmluhom għalina nfusna, kemm wkoll jekk għal ħaddieħor, sabiex permezz tal-azzjonijiet tagħna kollha aħna nkunu nistgħu nħobbu u nunuraw lil Alla.

Din it-tieni ħaġa togħġbu aktar minn tal-ewwel, għax hi tassew skont ir-rieda tiegħu.

Nixxenqu biss għar-rieda ta' Alla li hi għall-aħjar tagħna:

Għandna nimmiraw dejjem iżjed biex nagħmlu r-rieda divina: billi ma nixtiequ li jiġri xejn aktar, ħażin jew saħansitra tajjeb, f'din il-ħajja ta' ħażen, biex b'hekk inżommu lilna nfusna dejjem għad-dispożizzjoni ta' Alla, b'qalbna u b'ruħna fil-paċi.

Imma irridu wkoll nemmnu b'fidi soda li Alla li jista' kollox, iħobbna aktar milli nħobbu lilna nfusna, u jieħu ħsiebna aktar milli nistgħu nieħdu ħsieb tagħna nfusna."

U int għaraft li Alla hu Missier ħanin li jagħder, jaħfer u jifhem iċ-ċirkustanzi ta' ħajjitna u lest li jgħinna u jerfa' t-toqol tagħna?

Temmen li Hu dejjem magħna u jekk nafdawH, Hu jieħu ħsieb ta' dawk il-problemi li f'ħajjitna jidhru kbar u bla soluzzjoni?

Tifhem li mingħajrU ma nistgħu nagħmlu xejn, Hu li tana kulma għandna b'rigal?

Kompli afdaH bis-serjetà u bi mħabba filjali u Hu stess jurik maż-żmien x'kien l-aħjar li jippermetti f'ħajtek għall-ġid tiegħek u b'mod speċjali għall-ġid ta' ruħek li hi l-aktar ħaġa prezzjuża għaliH għax hi l-vera int u dik li ser tibqa' għal dejjem.

Talba

O Alla li tista' kollox, int wassalt lil oħtna Santa Katerina Ricci għall-qdusija permezz tal-kontemplazzjoni tal-passjoni ta' Ibnek, filwaqt li niftakru fil-mewt u l-qawmien ta' Ibnek, għinna biex insiru predikaturi kuraġġużi u għalliema dedikati ta' dawn il-misteri.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5c1751', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Frar: Santa Agata

Verżjoni Vidjo:

Santa Agata

"Hi u sejra l-ħabs, Agata kienet ferħana bħal waħda li kellha l-ġieħ tkun mistiedna għal festa ta' tieġ, u bit-talb irrikkmandat il-martirju tagħha lill-Mulej." –

Antifona mil-Liturġija tas-Sigħat tal-Festa ta' Santa Agata

SANTA AGATA

Verġni u Martri

? – 251

Tagħrif:

Din il-Qaddisa żagħżugħa tal-ewwel żminijiet, bħal Santa Anjeże, storikament ftit li xejn nafu fuqha.

Nafu fi żgur li ħadet il-martirju fi żmien il-persekuzzjoni ta' Deċju, fi Sqallija.

Skont tradizzjoni, hi twieldet għand familja sinjura ħafna f'Katanja.

Meta tfarfret, Kwinzjanu, Konslu ta' Ruma, li kien prefett fi Sqallija, ried jiżżewwiġha, iżda hi ma riditx, u qaltlu li kienet għarusa lil Ġesù u riedet tibqa' tiegħu u tiegħu biss.

Biex ibeżżagħha u jġegħilha ċċedi għax-xewqa tiegħu, inqeda bl-Editt kontra l-Insara, u ħadha quddiem l-Awtorità.

Bagħtuha f'dar tal-prostituzzjoni biex idawrulha fehmitha, u ttorturawha li saħansitra qatgħulha sidirha, iżda hi baqgħet soda fl-imħabba tagħha lejn Ġesù, sakemm ġisimha ma felaħx għat-torturi u mietet, fis-sena 251.

Santa Agata hi waħda mill-Patruni ta' Malta li missirijietna emmnu li ħelsithom mit-theddid tal-Musulmani.

L-isem ta' Santa Agata (li jfisser "twajba") jissemma fl-ewwel Talba Ewkaristika tal-Quddiesa.

Għandna provi li d-devozzjoni lejha hi waħda antika ħafna fil-Knisja.

B'danakollu ftit wisq għandna tagħrif ċert dwarha.

Fi Sqallija, kemm Palermo kif ukoll Katanja jippretendu l-unur tat-twelid ta' Agata.

Santa Agata hija waħda mill-patruni minuri ta' Malta u d-devozzjoni lejha hija antika ferm.

Hawn Malta, diversi knejjes żgħar huma ddedikati lilha.

Ta' min isemmi li l-Casa Madre tas-Soċjetà Missjunarja ta' San Pawl fir-Rabat, mibdija mill-qaddej t'Alla Mons. Ġużeppi De Piro, hi ddedikata lil Santa Agata, kif għaliha wkoll huma msemmija l-katakombi li hemm taħtha.

Ħsieb

Qari minn prietka fuq Sant'Agata, ta' San Metodju, isqof ta' Sqallija:

"Illum qed niċċelebraw it-tifkira tal-martri Sant'Agata.

Hi martri mill-kbar u magħrufa ħafna għat-taqbida li tqabdet fl-imgħoddi, imma qisha għadha fi żmienna titqabad u tirbaħ sa issa minħabba l-mirakli li Alla jagħmel biha, biex bħallikieku jsebbaħha u jżejjinha kuljum b'kuruna ġdida.

Hija verġni, għax twieldet permezz tal-Verb ta' Alla, li ma jmutx, imma li sar ukoll bniedem u miet minħabba fina; twieldet bis-saħħa tal-Iben ta' Alla, li hu wieħed mal-Missier, u li, kif jgħid Ġwanni t-teologu, lil dawk li laqgħuh tahom is-setgħa li jsiru wlied Alla.

Din hi t-tfajla verġni li stidnitkom għall-ikla mqaddsa tagħna; hija dik ix-xebba mgħarrsa lil raġel wieħed, li hu Kristu, kif jgħid San Pawl fuq l-għaqda taż-żwieġ.

Hija verġni li, fid-dawl spiritwali tagħha, kienet tħammar u ssebbaħ xufftejha, ħaddejha u lsienha bid-demm tal-Ħaruf veru ta' Alla, u li l-ħin kollu kienet iżżomm f'moħħha u ġġorr f'qalbha l-mewt ta' min ħabbha b'tant ħeġġa u xerred demmu għaliha.

Il-fidi li stqarret libbsitha libsa mmarkata tajjeb ħafna bil-marka ħamra u li ma titħassarx tad-demm ta' Kristu, libsa mżejna bir-rubini għanja ta' xbubitha, jiġifieri dik il-virtù li kienet il-prietka qawwija tagħha f'ħajjitha, u li biha baqgħet titkellem bla heda wara mewtha.

Agata hija xebba tajba tassew, ladarba Alla għażilha b'sehmu.

U Alla, li hu l-għajn ta' kull tjieba, taha bħala don lill-Għarus tagħha, u taha lilna wkoll permezz tax-xirka tagħna fit-tajjeb, ħalli b'hekk donnu jsaħħaħ u jwettaq it-tifsira ta' isimha.

Jekk Alla hu l-aqwa tjieba fih innifsu, min jista' qatt jgħaddih fil-ħwejjeġ tajba li hu jagħti?

U għalhekk min se jsib ħaġa li hi ta' min jifraħ biha u jfaħħarha aktar minn Agata?

Għax l-istess isem Agata jfisser ħwejjeġ tajba, u għalhekk hija taqbel sewwa ħafna ma' dak li qegħdin ngħidu.

Bl-għemejjel glorjużi tagħha, Agata kisbet isem tajjeb, li fih innifsu hu xhieda mill-isbaħ tal-kobor ta' għemilha.

Agata, bis-saħħa tal-istess tifsira ta' isimha, tistedinna lkoll biex nersqu lejha u nfittxuha bil-ħerqa, u

bl-eżempju tagħha tgħallimna biex flimkien magħha nħaffu lejn dak li hu tassew it-Tajjeb, Alla waħdu."

U int, tħaffef biex tmur tiltaqa' ma' Kristu fit-Talb u fil-Quddies, b'mod speċjali fit-Tqarbin?

Iżżomm ruħek safi/safja hekk li jkun jistħoqqlok l-unur li tirċievi lil Ġesù fl-Ewkaristija u mbagħad jirċevik Hu fis-saltna tiegħu tas-sema meta jasal il-waqt li Hu jibgħat għalik?

Talba

Agħtina, Mulej, il-maħfra ta' dnubietna għat-talb tal-verġni u martri Sant'Agata, li dejjem sabet grazzja quddiemek għas-safa ta' ħajjitha u għall-qawwa li wriet fil-martirju tagħha.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5bfd9a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


9 ta' Frar: Santa Skolastika

Verżjoni Vidjo:

Santa Skolastika

"Il-verġni qaddisa talbet lil Alla biex ħuha ma jitlaqhiex; seħħilha taqla' iżjed mingħand is-Sid ta' qalbha, għax ħabbitu iżjed.

Kemm hi ħaġa sabiħa u ħelwa, li l-aħwa jgħammru flimkien!" –

Antifona mil-Liturġija tas-Sigħat tal-Festa ta' Santa Skolastika / Salm 132 (133):1

SANTA SKOLASTIKA

Verġni

480 – 547

Tagħrif:

Santa skolastika twieldet fis-sena 480.

Kienet tiġi oħt San Benedittu u x'aktarx tewmija miegħu.

Hi kienet ikkonsagrata verġni meta kienet għadha żagħżugħa.

Meta San Benedittu mar Monte Cassino fejn bena l-monasteru famuż tiegħu, Santa Skolastika marret toqgħod xi ħames mili 'l bogħod minnu, f'Plombariola, qrib Monte Cassino u hemm waqqfet monasteru għas-sorijiet li josservaw ir-Regola ta' San Benedittu.

Saret ukoll badessa (superjura) – aktarx taħt id-direzzjoni ta' ħuha.

Kienet tmur tiltaqa' ma' ħuha darba fis-sena ftit qabel ir-Randan, biex jiddiskutu ħwejjeġ spiritwali u jitolbu flimkien.

Billi ma kinetx tista' tidħol fil-monasteru tiegħu, hu flimkien ma xi patrijiet kien imur jiltaqa' magħha f'dar fil-qrib.

Papa San Girgor jirrakkonta l-aħħar laqgħa ta' dawn iż-żewġt aħwa qaddisin li ġrat tlett ijiem qabel il-mewt ta' Santa Skolastika u ftit ġimgħat qabel dik ta' San Benedittu.

Dan il-qaddis niżel l-għolja Cassino ma' diversi patrijiet u qagħad ġurnata ma' oħtu.

Filgħaxija huma kielu flimkien u komplew jitkellmu sat-tard.

Skolastika talbet lil ħuha biex ma jitlaqhiex, iżda jibqgħu jitkellmu sa filgħodu fuq il-hena tal-ġenna.

Imma l-Abbati ħass li kellu jerġa' lura fil-monasteru biex jgħaddi l-lejl hemm.

Skolastika bdiet titlob u tibki.

Santa Skolastika kienet ħasset li ma kinetx ser iddum ħajja, għalhekk talbitu biex jgħaddu l-lejl jitolbu flimkien.

Imma hu ma riedx jikser ir-regola tal-monasteru li kien għamel hu stess, u jqatta' l-lejl barra mill-monasteru.

Ġara li qamet tempesta qalila u San Benedittu ma setax joħroġ mid-dar, u hekk kellu jibqa' d-dar ma' oħtu.

Santa Skolastika qaltlu:

"Tlabtek favur u int ċħadthuli; tlabtu lil Alla u Hu tahuli."

San Girgor il-Kbir jikkummenta:

"Il-Liġi tal-Imħabba rebħet fuq il-Liġi tal-ġustizzja u d-dixxiplina."

Tlett ijiem wara, Santa Skolastika mietet fis-sena 547 fl-età ta' 67 sena, u San Benedittu ra 'l ruħha bħal ħamiema tittajjar lejn is-sema.

San Benedittu difinha fil-qabar li kien ħejja għalih innifsu, u meta miet hu, ġie midfun ħdejha.

San Girgor jikkonkludi:

"L-iġsma ta' dawn it-tnejn qegħdin fil-post tal-mistrieħ flimkien kif fil-ħajja l-erwieħ tagħhom kienu dejjem ħaġa waħda f'Alla."

Hekk it-tewmin reġgħu ngħaqdu wara li waqqfu ż-żewġ friegħi ta' dak l-Ordni kbir li baqa' jiffjorixxi għal erbatax-il seklu, u n-numru ta' Qaddisin li ta lill-Knisja jlaħħaq iktar minn 5,000.

F'Malta għandna żewġ monasteri tas-Sorijiet Benedittini: wieħed fl-Imdina (

ara informazzjoni dwar il-Monasteru ta' San Pietru fl-Imdina

) u l-ieħor il-Birgu (

ara s-sit dwar il-Monasteru ta' Santa Skolastika fil-Birgu

Fil-Kalendarju Universali t-tifkira ta' Santa Skolastika ssir fl-10 ta' Frar, iżda f'Malta billi dakinhar niċċelebraw il-festa tan-Nawfraġju ta' San Pawl, u San Pawl hu l-Patrun tagħna l-Maltin, issir fil-jum ta' qabel.

Ħsieb

Qari mill-ktieb tad-Djalogi tal-Papa San Girgor il-Kbir, bit-titlu 'Kellha setgħa aqwa, għax ħabbet iżjed':

"Skolastika, oħt San Benedittu, sa minn ċkunitha kkonsagrat ruħha lil Alla li jista' kollox.

Kellha d-drawwa li darba fis-sena tagħmel żjara lil ħuha, u dan il-bniedem ta' Alla kien jinżel jilqagħha f'kamra li l-irħieb kellhom barra mill-monasteru mhux 'il bogħod mill-bieb.

Darba ġiet bħas-soltu, u ħuha ħa miegħu xi dixxipli u niżel jilqagħha.

Għaddew il-jum kollu jfaħħru 'l Alla u jitħaddtu bejniethom fuq ħwejjeġ qaddisa.

Meta kien dieħel il-lejl, ħadu xi ħaġa tal-ikel flimkien.

Huma baqgħu jitħaddtu fuq il-ħwejjeġ ta' Alla, u l-ħin għamel sewwa.

Għalhekk dik il-mara qaddisa talbet lil ħuha u qaltlu:

'Nitolbok biex ma titlaqnix waħdi dal-lejl, imma nibqgħu ngħidu xi ħaġa fuq l-hena tal-ħajja tas-sema sa ma' jisbaħ.'

Hu weġibha:

'X'inti tgħid, oħt?

Ma jistax ikun li nibqa' barra miċ-ċella!'

Meta rat li ħuha ċaħdilha t-talba tagħha, dik il-mara qaddisa qiegħdet idejha fuq il-mejda, b'subgħajha ġo xulxin, serrħet rasha fuq idejha, u talbet lil Alla li jista' kollox.

Malli refgħet rasha minn fuq il-mejda, beda jberraq u jriegħed waħda f'waħda u qabdet nieżla xita bil-qliel, hekk li la Benedittu u lanqas ħutu r-reliġjużi li kienu miegħu ma setgħu joħorġu barra mill-kamra fejn kienu bilqiegħda.

Imbagħad ir-raġel ta' Alla sewwed qalbu u beda jitniehed: u qalilha:

'Alla li jista' kollox jaħfirlek, oħt!

X'għamilt?'

Hi weġbitu:

'Tlabt lilek, u ma ridtx tismagħni; tlabt lil Alla tiegħi, u semagħni.

Mela issa oħroġ, jekk tista', ħallini, u erġa' lura fil-monasteru!'

Iżda hu, li ma riedx jibqa' hemm minn rajh, kellu jibqa' bilfors.

U hekk ġara li għaddew il-lejl kollu mqajmin, iferrħu 'l xulxin bi kliemhom fuq il-qdusija tal-ħajja spiritwali.

U xejn m'hu tal-għaġeb li dik il-mara wriet ruħha aqwa minn ħuha; għax ladarba Alla hu mħabba, kif jgħid San Ġwann, nistgħu ngħidu bir-raġun kollu li hi kellha setgħa aqwa, għax ħabbet iżjed.

Ġara mbagħad li, wara tlett ijiem, ir-raġel ta' Alla kien bilqiegħda fiċ-ċella tiegħu, ħares 'il barra b'għajnejh 'il fuq, u lemaħ ir-ruħ ta' oħtu barra minn ġisimha, tittajjar f'sura ta' ħamiema u dieħla s-sema.

Dik il-glorja kollha tagħha mlietu bil-ferħ, u nfexx irodd ħajr lil Alla li jista' kollox, b'innijiet ta' tifħir.

Imbagħad bagħat lil ħutu r-reliġjużi biex iġibu l-katavru tagħha fil-monasteru, u difnuh fl-istess qabar li kien ħejja għalih innifsu.

B'hekk ġara li, bħalma l-erwieħ tagħhom kienu dejjem marbutin bejniethom f'Alla, l-iġsma tagħhom ukoll anqas fil-qabar ma nfirdu minn xulxin.'

Regolarment nilmentaw għaliex għandna ħafna x'nagħmlu, li ma nafux mnejn se nibdew u fejn se nispiċċaw, nixtiequ li l-ġurnata fiha aktar minn erbgħa u għoxrin siegħa.

Donnu li aktar mat-teknoloġija moderna tipprovdilna għajnuniet biex iħaffulna x-xogħol, aktar insibu x'nagħmlu.

U meta kultant jirnexxilna nieħdu vaganza, mhux biss naslu lura aktar għajjiena, imma aktarx insibu li x-xogħol li ħallejna warajna jkollna npattu għalih wara.

Quddiem dan il-paradoss tal-ħajja moderna, xi nisa jħallu dan il-ġenn biex jidħlu jgħixu f'Monasteru, u fuq il-passi ta' San Benedittu u Santa Skolastika, jagħmlu ħilithom biex iħarsu r-regola monastika ta' silenzju, ubbidjenza u umiltà, eċċ ...

Kemm għandha x'tgħidilna din fid-dinja li ngħixu llum!

Fil-mixja tal-ħajja, l-Ispirtu t'Alla jsejjaħ lil min jixtieq.

Is-sbuħija tal-persuna tkun ir-rigal għal Alla biex permezz ta' ħajja dedikata għat-talb, riflessjoni u xogħol komuni fil-monasteru, jagħmlu ħajjithom vokazzjoni li tagħmel sens.

Minkejja t-taħbit u l–impenji tiegħek, nistiednek biex tfittex ftit ħin kuljum ħalli tagħmel ftit ħin ta' riflessjoni dwar il-valur veru tas-silenzju – mhux bħala ħarba mir-realtajiet tal-ħajja, imma bħal valur nisrani fejn il-bniedem l-ewwel jiskopri tassew lilu nnifsu biex f'dak il-ħin jiskopri wkoll lil Alla.

Talba

O warda sabiħa tal-imħabba Santa Skolastika, inti kont dejjem fidila mal-Għarus Divin tiegħek billi offrejt il-volontà tiegħek kollha Lilu u b'hekk ippurifikajt lil qalbek mill-ħwejjeġ tad-dinja u kebbistha bl-imħabba divina tiegħu.

Aħna u niċċelebraw it-tifkira tal-verġni Santa Skolastika, agħmel, Mulej, li nitgħallmu minnha biex naqduk bi mħabba sħiħa, u hekk ikun jistħoqqilna li tfawwarna bl-hena ta' mħabbtek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5bfd3a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Frar: Beatu Piju IX

Verżjoni Vidjo:

Beatu Piju IX

"Agħtini armata li titlob ir-Rużarju u jien nirbaħ lid-dinja." –

Il-Beatu Piju IX

IL-BEATU PIJU IX

Papa

1792 – 1878

Tagħrif:

Dan il-Papa kellu l-itwal pontifikat fl-istorja tal-Knisja.

Kien jismu Giovanni Maria Mastai Ferretti u twieled fit-13 ta' Mejju, 1792 f'Senigallia.

Missieru xtaqu jidħol fil-gwardja Svizzera tal-Papa iżda kien rifjutat għax kien ibati b'attakki epileptiċi.

Reġa' beda jistudja t-teoloġija u, meta fieq mill-marda li kellu, ġie ordnat saċerdot fl-1819.

Fis-sena 1823, akkumpanja lid-delegat appostoliku ġewwa ċ-Ċilì.

Kien maħtur Isqof ta' Spoleto fl-1827, u ta' Imola fl-1832.

Bħala arċisqof ta' Spoleto huwa kkontrolla l-irvell kontra l-Awstrijaċi b'attitudni ta' benevolenza.

Kien maħtur kardinal fl-1840.

Ġie magħżul Papa fl-1846 wara l-mewt tal-Papa Girgor XVI.

Piju IX, li kellu reputazzjoni liberali, beda jgħix dak li kien magħruf għalih.

Huwa ħabbar amnestija lill-priġunieri politiċi u għamel ħafna riformi fl-Istati Papali.

Imma, għalkemm saru ħafna riformi, kien hemm dawk li riedu aktar.

Meta l-Papa rrifjuta li jingħaqad fil-gwerra kontra l-Awstrija, tilef ħafna mill-popolarità tiegħu.

Fl-10 ta' Novembru 1848, ir-radikali qatlu lill-prim ministru tiegħu Rossi, u tista' tgħid li prattikament daħlu għall-Papa, iżda fl-24 tal-istess xahar irnexxielu jaħrab bil-moħbi għal Gaèta.

Dam eżiljat f'din il-belt sal-4 ta' Settembru, 1849.

Fl-istess sena 1849, armata Franċiża stabbiliet mill-ġdid l-awtorità tal-Papa ġewwa Ruma u fl-1850 Piju IX mill-ġdid daħal fil-Belt Eterna.

Fl-1860, Cavour u Garibaldi ħatfu ħafna mill-istati tal-Papa u, fl-1870, meta l-armata Franċiża rtirat minn Ruma, daħlu l-Pjemontiżi.

Piju IX għamel reżistenza simbolika u nqafel ġol-Vatikan.

Issielet bla ma rnexxielu biex iħares is-setgħa temporali, garanzija tal-indipendenza spiritwali.

Jekk kien sfortunat fl-isfera temporali, Piju IX wera lilu nnifsu mexxej kbir fil-ħwejjeġ spiritwali.

Dan il-Papa jissejjaħ "il-Papa tal-Immakulata" għax kien hu li pproklama, nhar it-8 ta' Diċembru 1854, id-domma tat-Tnissil Bla Tebgħa ta' Marija.

Permezz tal-enċiklika Quanta Cura u s-"Sillabu" dan il-Papa kkundanna "ċerti erruri taż-żminijiet moderni."

Kien hu wkoll li laqqa' l-ewwel Konċilju Vatikan li pproklama l-infallibiltà tal-Papa meta jitkellem "

ex cathedra

" fuq fidi u morali.

Papa Piju IX b'kollox mexxa l-Knisja għal 32 sena.

Huwa miet f'Ruma fis-7 ta' Frar, 1878.

Kien iddikjarat Beatu f'Ruma flimkien mal-Papa Ġwanni XXIII fit-3 ta' Settembru, 2000 mill-Papa Ġwanni Pawlu II.

Kien matul il-pontifikat tal-Beatu Piju IX li Għawdex ġiet iddikjarata bħala djoċesi għaliha.

Ħsieb

Papa Piju IX kien bniedem ta' ħlewwa u qdusija kbira.

Kien bniedem li ħabb lil Kristu u lill-Knisja tiegħu.

Kien bniedem ragħaj, li fuq l-eżempju ta' Pietru mexxa l-bastiment f'serenità ta' baħar kalm u fil-qilla tal-mewġ għoli.

Ħadem bis-sħiħ għall-'id spiritwali tal-Italja, tal-Ingilterra, tal-Olanda, tal-Polonja, tal-Amerika ta' Fuq, ta' Burma, taċ-Ċina, tal-Ġappun u tal-Awstralja.

Iżda għall-Għawdxin, Papa Piju IX huwa l-Papa li ta l-Indipendenza għal dik li hi s-sovranità ta' Djoċesi għal Għawdex.

Apparti li l-Papa Piju IX għolla lil Għawdex għad-dinjità ta' djoċesi, għandu rabta oħra interessanti ma' Malta għaliex kien kardinal Malti, Fabrizio Sceberras Testaferrata li ordnah saċerdot fl-1819.

Dakinhar kien iġib l-isem Giovanni Maria Ferretti.

Fl-istess katidral t'Għawdex, wieħed għad jista' jara l-bolla Singulari Amori, id-digriet pontifikali li permezz tiegħu, il-beatu Piju IX kien għolla lill-gżira Għawdxija għad-dinjità ta' djoċesi.

L-isqof t'Għawdex, Mario Grech ħabbar li t-tifkira speċjali tal-150 sena mit-twaqqif tad-djoċesi Għawdxija se ssir fis-16 ta' Settembru, 2014.

Xtaqt ninkludi siltiet mill-Omelija fil-Quddiesa ta' Radd il-Ħajr fil-150 Anniversarju mit-Twaqqif tad-Djoċesi ta' Għawdex, (16 ta' Settembru, 2014) tal-Isqof Mario Grech:

"Bi mħabba singulari Alla ħabb din il-gżira meta mija u ħamsin (150) sena ilu, permezz tal-Papa Piju IX, waqqaf din id-Djoċesi.

Matul dawn il-mija u ħamsin sena kienet il-Kelma ta' Alla li serviet ta' bastun biex ħafna setgħu jimxu t-triq tal-ħajja.

Matul dawn is-snin il-Kelma ta' Alla ssawbet bħal balzmu fuq il-ġerħat ta' ħafna.

Kienet il-Kelma ta' Alla li tat il-qawwa lil għadd kbir ta' familji biex ma jaqtgħux qalbhom mill-ħajja u jibqgħu magħqudin.

Kienet din il-Kelma li saħħret mijiet ta' żgħażagħ għas-saċerdozju u l-ħajja reliġjuża – biżżejjed insemmi li kienu żewġ Għawdxin ulied din il-Knisja li waqqfu żewġ istituti ta' ħajja reliġjuża: is-Sorijiet Franġiskani tal-Qalb ta' Ġesù u s-Sorijiet Dumnikani.

Kien il-Vanġelu li qanqal diversi ispirazzjonijiet ta' tant proġetti soċjali u kulturali.

Misjuqa minn din il-Kelma, xi wħud waqqfu monumenti kbar tal-karità bħalma kienu d-djar tat-tfal u l-Arka.

Imma l-passat mhux garanzija tal-futur.

Fil-preżent, ix-xewqa tiegħi hija li jkollna Knisja li tagħti aktar prijorità lill-Kelma salvifika ta' Alla.

Għalhekk nara li rridu ninvestu aktar fil-katekeżi, partikularment tal-kbar.

Jiddispjaċini li hemm diversi li jistgħu jmiddu għonqhom għal din il-ħidma imma jippreferu jibqgħu b'idejhom marbuta.

Irridu naħdmu biex l-Ewkaristija, speċjalment dik tal-Ħadd, tkun verament ċelebrazzjoni li tirrakkonta l-istorja tal-imħabba ta' Alla għalina.

Fuq kollox, ilkoll għandna bżonn nitolbu aktar u aħjar.

Dan kollu jgħodd għal kulħadd: għalija Isqof, għas-saċerdoti, għar-reliġjużi u għal-lajċi.

Imma din ix-xorta ta' ħidma pastorali tfisser li rridu nagħmlu konverżjoni pastorali

– nara l-ħtieġa urġenti li bħala Knisja nadottaw il-pastorali tagħna biex jintlaħqu dawn l-għanijiet.

Jekk nittraskuraw it-talb u l-Ewkaristija, il-ħajja spiritwali tagħna tnin.

Ċerti żbalji fil-ħajja tagħna jixhdu li għandna ħajja spiritwali fqira.

Jekk ma nistinkawx biex inkunu Knisja spiritwali, inkunu nagħtu raġun lil min jgħid li l-Knisja hija istituzzjoni ta' poter jew li għandha xi aġenda politika!

L-aġenda tal-Knisja hija waħda: dik diġà mfassla mill-Vanġelu!

U int, b'liema mod qed tagħti s-sehem tiegħek fil-Knisja biex din taqdi l-missjoni tagħha dejjem aħjar?

Talba

Mulej Ġesù Kristu, inti tajtna 'l Ommok Marija li aħna nqimu bħala l-Omm tagħna li dejjem lesta biex tgħinna; bil-qalb nitolbuk li kull x'ħin infittxu l-għajnuna ta' din l-Omm, jistħoqqilna ngawdu l-frott tas-salvazzjoni tiegħek.

Int li tgħix u ssaltan għal dejjem ta' dejjem.

Ammen.

(Talba tal-Beatu Papa Piju IX)

Liturġija tas-Sigħat:

Agħfas fuq jew biex tniżżel id-dokument.

Aktar informazzjoni bil-Malti:

English Version:

Alternative Reading:

Wikipedia:

Vatican Biography:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5c1199', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


30 ta' Ottubru: Beatu Duminku Collins

Verżjoni Vidjo:

Beatu Duminku Collins

"Inżommu għajnejna merfugħa lejn Ġesù, li minnu tibda u fih tintemm il-fidi tagħna; hu li, flok l-hena li kellu quddiemu, qagħad għas-salib bla xejn ma qies l-għajb tiegħu, u issa qiegħed fuq in-naħa tal-lemin tat-tron ta' Alla." –

Lhud 12:2

IL-BEATU DUMINKU COLLINS

Fra Ġiżwita u Martri

1566 – 1602

Tagħrif:

Twieled fl-1566 minn familja kattolika, f'Youghal, Cork, l-Irlanda.

Kemm missieru u wara ħuh kienu s-sindku tal-belt.

Aktarx attenda l-iskola tal-Ġiżwiti.

Fl-1583, salpa lejn Franza.

Hemmhekk daħal fl-armata kattolika tad-duka Mercoeur u biż-żmien sar gvernatur militari.

Biż-żmien ġie trasferit għal Spanja.

Fl-1598, iltaqa' ma' Ġiżwita Irlandiż li ġie biex iqarar lis-suldati fir-Randan.

Duminku wrieh ix-xewqa li jidħol ġiżwita.

Ma tantx għamillu kuraġġ minħabba l-livell ta' studju, imma Dumink wieġeb li għalih kien biżżejjed li jidħol bħala Fra.

Baqa' jirsisti għaliex għall-ewwel il-Ġiżwiti ma ridux jaċċettawh.

Fl-aħħar beda n-novizzjat f'Santiago De Compostela.

Faqqgħet il-pesta u Fra Collins wera qlubija kbira, dar mal-vittmi, morda u l-moribondi.

Fl-1601, reġa' lura l-Irlanda flimkien ma' ġiżwita ieħor, biex jagħti l-għajnuna lis-suldati waqt il-gwerra mal-Ingliżi.

Sab ruħu assedjat flimkien ma' 143 suldat f'kastell żgħir għal diversi xhur.

Hawn reġa' mill-ġdid wera kuraġġ kbir idur mal-feruti u dawk moribondi.

Saħansitra pprova jagħti lilu nnifsu bħala ostaġġ sabiex jieqaf il-ġlied, imma kien kollu għalxejn.

Fl-aħħar żammewh priġunier flimkien ma' tnejn oħra u l-oħrajn nqatlu kollha.

Kien interrogat f'Cork.

Sofra terturi liema bħalhom biex jippruvaw jibdlulu fehmtu u jipperswaduh isir protestant.

Saħansitra anke membri mill-familja tiegħu qalulu jagħmilha tabirruħu dar biex jeħles il-martirju, imma Duminku baqa' ma ċediex.

Fil-31 ta' Ottubru 1602, libes il-libsa ta' ġiżwita, għaddewh mit-toroq ta' beltu għall-post tal-eżekuzzjoni.

Tkellem bil-ħeġġa mal-folla bl-Irlandiż, l-Ingliż u l-Ispanjol.

Qalilhom li kien ferħan li kien reġa' lura l-Irlanda biex jiddefendi l-fidi Kattolika.

Huwa ġie mgħallaq quddiem folla emozzjonata għall-aħħar.

Bil-lejl xi Kattoliċi tal-belt, ħadu l-ġisem tiegħu u difnuh f'post sigriet.

Mal-ewwel beda jissejjaħ venerabbli u l-fama tiegħu nxterdet mal-Irlanda u l-Ewropa.

Ħafna mirakli ġew attribwiti bl-interċessjoni tiegħu.

Il-Beatu Papa Ġwanni Pawlu II bbeatifikah fl-1992.

Huwa wieħed mill-aktar beati popolari fl-Irlanda.

Ħsieb

Il-Beatu Duminku Collins huwa mfakkar l-aktar għall-mod kif żamm sod u kostanti fil-fidi tiegħu sal-aħħar.

Għalkemm il-libertà u l-avvanz ġew imqiegħda quddiemu, hu għażel li

"joqgħod għas-salib, bla xejn ma qies l-għajb tiegħu"

(Lhud 12:2).

Kienet fidi soda tassew dik tiegħu!

Mhux biss, imma l-fidi tiegħu kienet kawża ta' ferħ kbir f'qalbu li spikka fil-ħin tal-martirju.

It-tbissima tiegħu waqt dawk il-mumenti tal-aħħar, impressjonat mhux ftit lil min kien preżenti.

Kien għalhekk li wieħed mix-xhieda stqarr li dik kienet tbissima li hu kien ikollu fuq fommu li kieku kien sejjer għal xi ikla tajba u mhux għall-qatla!

Duminku Collins, minn naħa tiegħu stqarr li kien lest li jieħu l-martirju għal ħafna drabi oħra, dejjem bl-istess attitudni.

Imma minn fejn ġietu din il-fidi tal-azzar?

U aħna kif nistgħu nikbru fil-fidi fqajra tagħna?

Il-fidi hi bħal pjanta li rridu nieħdu ħsiebha.

Iħawwilha Alla fil-Magħmudija, ikabbruha dawk ta' madwarna bit-tagħlim u l-eżempju tagħhom, imma meta nsiru adulti, huwa aħna li rridu:

nkomplu nsaqquha bit-talb u l-Qari tal-Kelma t'Alla,

inneħħulha l-ħaxix ħażin li jibker magħha billi nqaċċtu minn ħajjitna d-drawwiet ħżiena,

nagħtuha l-fertilizzant bl-għemejjel tajba li nagħmlu u

nesponuha għall-ilma, l-arja u d-dawl permezz tas-Sagramenti tal-Qrar u t-Tqarbin.

Bniedem ta' fidi, xi kultant iġib ruħu b'mod li kważi lanqas jitwemmen.

Ix-xhieda skantaw b'Duminku Collins għax kien bħal donnu 'frisk bħal ħassa' riesaq biex jieħu l-martirju!

Dan minħabba l-fiduċja tiegħu f'Alla, fiduċja bħal tat-tfal ċkejknin li jiddependu għal kollox fuq il-ġenituri tagħhom jew fuq min jieħu ħsiebhom.

Infatti, jekk infittxu fl-Iskrittura kollha ma nsibux passaġġ wieħed li hu wieħed, fejn Alla jgħidilna u jikkmandana biex ninkwetaw!

Anzi Kristu nnifsu jtenni b'ħerqa kbira l-kelma:

"Tinkwetawx ..."

(Mattew 6:25).

It-tfal żgħar jinkwetaw bħall-kbar?

Le tassew!

Mela wara li nkunu qed nagħmlu ħilitna kollha, sa fejn jiddependi minna li nagħmlu,

għaliex għandna nibqgħu ninkwetaw?

L-inkwiet hu mxebbah ma' min qed juża

rocking chair

– qed jiċċaqlaq imma mhu se jwasslek għal imkien, iħallik fl-istess post, taħli l-enerġija mentali għal xejn u bla ma jirnexxielek tbiddel xejn.

Hi biss l-azzjoni kollha mħabba ta' Alla li tista' tagħtik raġuni biex tibqa' titbissem.

Ma' Alla, dejjem se noħorġu rebbieħa, b'mod speċjali la nkunu nsaltnu miegħu fil-glorja.

Għalhekk, din it-tip ta' tbissima tiġi naturali bla ma jkollok bżonn tagħmel sforz fuqek innifsek minn barra.

Jekk inti tkun mimli/ja bit-tjubija ta' Alla minn ġewwa, allura ħadd qatt ma jista' joħodlok din it-tbissima minn fuq wiċċek!

U int, kif qed tkabbar il-fidi tiegħek?

Kemm tagħmel ħiltek biex tirbaħ l-inkwiet bil-fiduċja f'Alla?

Min jagħmilha miegħek, jista' jgħid li t-tbissima fuq fommok tixhed il-fidi u l-fiduċja li għandek f'Alla, irrelevanti ċ-ċirkustanzi li tkun għaddej/ja minnhom?

Talba

O Alla ta' dejjem li tista' kollox, Int tajtna eżempju ta' kuraġġ meraviljuż fil-martri tiegħek il-Beatu Duminku Collins u sħabu.

Għall-ferħ li ġie mqiegħed quddiemhom, huma sofrew is-salib, bla xejn ma qiesu l-għajb tiegħu.

Agħtina permezz tat-talb tagħhom li, filwaqt li nibqgħu fidili lejn il-kmandamenti tiegħek, aħna wkoll inkunu nistgħu inġibu l-għaqda u l-paċi kull fejn inkunu.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee5c131b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' Ottubru: San Ġwann Stone

Verżjoni Vidjo:

San Ġwann Stone

"Ħadd ma għandu mħabba akbar minn din: li wieħed jagħti ħajtu għal ħbiebu." –

Ġwanni 15:13

SAN ĠWANN STONE

Saċerdot u Martri

Tagħrif:

Dan il-qaddis kien patri Agostinjan f'Canterbury li rrifjuta li jagħraf lil Neriku VIII bħala Kap tal-Knisja.

Ftit nafu fuq il-ħajja ta' San Ġwann Stone, qabel daħal Agostinjan u l-ħajja tiegħu bħala patri.

Il-Parlament tal-Ingilterra għadda liġi, magħrufa bħala l-Att ta' Supremasija li kienet tipproklama lir-Re Enriku VIII bħala l-kap tal-Knisja.

Erba' snin wara uffiċjal tar-Re mar Canterbury biex jagħlaq il-kunventi kollha u jieħu bil-miktub mingħand kull patri id-dispożizzjoni għal dan il-att.

Meta wasal għand l-Agostinjani, kulħadd iffirma dan il-kuntratt minbarra Ġwanni.

Ġwanni ġie arrestat u mitfugħ il-ħabs fit-Torri ta' Londra, fl-1539.

Anki wara sena fil-ħabs baqa' sħiħ f'fehmtu u baqa' jixtieq li jmut biex jibqa' fidil lejn il-Papa.

Ħass lil Alla qed jinkuraġġih biex ma jċedix anke jekk ikun se jirċievi l-mewt.

Dan imlieh b'saħħa liema bħala.

Huwa ġie mgħallaq għall-fidi tiegħu u wara l-ġisem tal-martri ġie mqatta'.

Rasu u biċċiet minn ġismu ġew imdendlin f'bieb il-belt, billi kien meqjus bħala traditur.

Il-Papa Leo XIII ibbeatifika lil Ġwann Stone fl-1886 u l-Papa Pawlu VI ikkanonizzah fl-1970, flimkien ma' 39 martri Ingliżi oħra tal-istess perjodu.

Ħsieb

Għalkemm aħna lkoll msejħa għall-qdusija, il-mogħdijiet li nieħdu biex naslu għaliha, huma ta' kulħadd differenti.

Ħafna minn dawk ipproklamati bħala qaddisin huma nnotati għall-ħajja eċċezzjonalment virtuża tagħhom.

F'oħrajn, bħal fi Ġwann Stone, madankollu, ħafna mill-virtujiet tal-ħajja huma moħbija u huwa biss l-erojiżmu tal-fedeltà li jdawwal ħajtu, iżda minn dak li nafu fuq kif għex lejn l-aħħar ta' ħajtu sat-tmiem, il-validità tiegħu ma tistax tiġi interpretata ħażin.

Ħadd m'għandu mħabba akbar minn din li wieħed jagħti ħajtu għall-Ħabib!

Kien propju meta kien fil-ħabs li Ġwann kellu esperjenza reliġjuża li ġiet irreġistrata mill-apologu u l-bijografu Kattoliku, Nicholas Harpsfield:

"Ġwann Stone ġie mlibbes bil-kuruna tal-martirju f'Canterbury.

Imma qabel dan, wara li talab bil-ħerqa fil-ħabs lil Alla u wara li sam b'mod kontinwu għal tlett ijiem, huwa sema' vuċi, għalkemm ma ra lil ħadd, li

indirizzah b'ismu u qallu jagħmel il-qalb u ma joqgħodx lura milli jibqa' sod fit-tbatijet sal-mewt għat-twemmin li hu kien jistqarr.

Minn dan iż-żmien 'l quddiem, Ġwann kiseb tali ħeġġa u saħħa li qatt ma ħalla lilu nnifsu, bil-persważjoni jew bit-terrur, jerġa' lura mill-għan tiegħu.

Dawn il-fatti tgħallimthom mingħand raġel niedem u ta' fiduċja, li għadu ħaj, u li lilu Stone stess kien għarrafhomlu."

Minn din l-esperjenza ta' Ġwann Stone naraw kif il-Mulej qatt ma jabbandunana fiż-żmien tal-aktar bżonn, li Alla huwa dak li jagħti l-qawwa lill-martri.

Dan l-eżempju narawh ċar ukoll fil-mumenti tant iebsa li għadda minnhom Sidna Ġesù Kristu fuq l-Għolja taż-Żebbuġ:

"Inxteħet għarkupptejh jitlob u jgħid: 'Missier, jekk inti trid, warrab minni dan il-kalċi!

Iżda tkun magħmula r-rieda tiegħek, u mhux tiegħi.'

Deherlu anġlu mis-sema biex jagħmillu l-qalb, imma hu ħass dwejjaq tal-mewt fuqu u beda jitlob b'ħerqa akbar.

L-għaraq sarlu bħal qtar tad-demm iċarċar sal-art.

" (Luqa 22:41-44)

Imma mbagħad fl-ittra lil-Lhud insibu dan:

"Meta kien jgħix fuq din l-art, Kristu offra talb u suppliki b'leħen għoli u bid-dmugħ lil dak li seta' jsalvah mill-mewt.

U kien mismugħ minħabba fil-qima tiegħu lejn Alla.

Għad li kien Iben, tgħallem minn dak li bata xi tfisser l-ubbidjenza.

U, billi laħaq il-perfezzjoni, sar awtur tas-salvazzjoni ta' dejjem għal kull min jisma' minnu." (

Lhud 5:7-9)

U hawn tiġi l-mistoqsija: 'Imma kif dan il-passaġġ qed jgħidilna li t-talb ta' Kristu biex Alla jsalvah mill-mewt ġie mismugħ jekk nafu li minkejja t-talb u s-suppliki b'leħen għoli u bid-dmugħ, huwa xorta għadda mill-mewt l-aktar kiefra?'

Tgħid dan xi żball?

Le.

Ir-rakkont jgħid li Ġesù:

daħal fil-ġnien

imtaqqal

ruħu mnikkta għall-mewt

talab lil ħbiebu biex jishru u jitolbu miegħu,

kellu biża' tremenda

minħabba dak li kien ser jgħaddi minnu għalina,

imma

talab b'ħerqa dejjem iżjed

lil Missieru li kellu s-setgħa jeħilsu u jbiegħed minnu l-kalċi tal-Passjoni,

hekk li

għereq l-għaraq tad-demm

(kundizzjoni li tiġri meta bniedem ikun fi stat ta' biża' u terrur kbir).

Imma mbagħad nafu wkoll li:

deherlu anġlu mis-sema biex jagħmillu l-qalb,

mar iqajjem hu stess lid-dixxipli

biex jgħidilhom li s-siegħa tiegħu kienet waslet:

"reġa' mar jitlob għat-tielet darba, u qal l-istess kliem.

Imbagħad ġie ħdejn id-dixxipli u qalilhom: Qumu!

Ejjew immorru!

Araw, dak li se jittradini huwa fil-qrib!"

(Mattew 26:44,46)

Ġesù

mar bil-kuraġġ kollu jaffaċċja lil dawk li kienu ġejjin biex jarrestawh

Insibu fi Ġwanni:

"Mar fuqhom u qalilhom: "Lil min qegħdin tfittxu?"

Huma weġbuh: "Lil Ġesù ta' Nazaret."

U hu qalilhom: "Jiena hu." ...

"Lil min qegħdin tfittxu?" raġa' staqsiehom.

U huma qalulu: "Lil Ġesù ta' Nazaret."

Ġesù weġibhom: "Għedtilkom li jiena hu.

Jekk qegħdin tfittxu lili, ħallu lil dawn imorru,"

(b'referenza għad-dixxipli) (Ġwanni 18:4-9)

issaporta t-tradiment ta' Ġuda

"Quddiem kien hemm dak li jismu Ġuda, wieħed mit-Tnax, u dan resaq lejn Ġesù biex ibusu.

Imma Ġesù qallu: "Bewsa għażilt, Ġuda, biex tittradih lil Bin il-bniedem?"

(Luqa 22:47-48)

fejjaq il-widna ta' Malku

meta:

"Xmun Pietru darab lill-qaddej tal-qassis il-kbir u qatagħlu barra widintu l-leminija."

(Ġwanni 18:10)

"Ġesù messlu widintu u fejjqu."

(Luqa 22:52)

u qal lil Pietru:

"Erġa' daħħal is-sejf fl-għant tiegħu.

Forsi l-kalċi li tani Missieri ma nixorbux

(Ġwanni 18:11)

Dan kollu jindika li minkejja li l-Missier xorta waħda riedu jgħaddi mill-Passjoni, imma

TAH IL-QAWWA

biex ikun jiflaħ jgħaddi minn dak kollu li kien fil-pjan li jgħaddi.

L-istess kif għamel ma' San Ġwann Stone meta dan kien fil-ħabs imbeżża'.

Fil-każ ta' Ġesu', il-qawwa li rċieva tidher fit-trasformazzjoni li seħħet fih waqt it-talb ħerqan li għamel lill-Missier.

Fil-bidu daħal beżgħan imma wara li talab umbagħad qam, qajjem lid-dixxipli u mar jaffaċċja hu stess lil min kien ġej jarrestah.

Kellimhom b'awtorita' u talabhom biex ladarba riedu lilu, kellhom iħallu lid-dixxipli jmorru, fejjaq widnejn Malku u ċanfar lil Pietru bil-kliem:

"Forsi l-kalċi li tani Missieri ma nixorbux?"

U nafu li din il-qawwa wasslitu biex iġorr is-salib, jissammar fuqu u ftit qabel ma' jmut jgħid il-kelmiet:

"Kollox mitmum!"

L-istess fil-każ ta' San Ġwann Stone.

It-trasformazzjoni li seħħet waqt it-talb ħerqan tiegħu meta kien fil-ħabs, tidher fil-mod kif baqa' sod fl-istqarrija tal-fidi tiegħu sal-aħħar tant li affronta l-martirju tiegħu b'kuraġġ kbir.

X'tista' titgħallem minn dan?

Titgħallem li forsi Alla ma jridx ineħħielek is-salib li qed titolbu jneħħilek.

Forsi dan l-istess salib, se jkun għalik sors li bih int issir qaddis/a u ssalva wkoll erwieħ oħra.

Min jaf li kieku minflok titolbu jneħħilek is-salib, titolbu biex jagħtik il-qawwa jew l-għerf, jew jgħallmek kif għandek iġġib ruħek f'ċerti sitwazzjonijiet?

Ħaġa waħda hi ċerta, li min għandu qima vera lejn Alla u min jitlob b'ħerqa u b'perseveranza mill-qalb, dejjem ser jaqla' mingħandu l-għajnuna kollha meħtieġa biex iwettaq ir-rieda tiegħu sal-aħħar.

U int x'inhi l-attitudni tat-talb tiegħek lejn Alla?

Tafda xejn li Hu dejjem ser jagħżel dak li hu l-aħjar għalik u għall-Knisja?

Tafdah li jagħtik dik l-għajnuna f'waqtha meta forsi l-biża' tkun ser taħkmek?

Talba

Mulej, agħmel li xejn ma jbeżżagħni, għax kulma jiġri mhuwiex għajr ir-rieda tiegħek!

Mulej, agħmel li ma jkolli l-ebda xewqa fija, għax l-akbar xewqa tiegħi hi r-rieda waħdanija tiegħek.

Fl-aħħar mill-aħħar, x'inhu importanti fil-ħajja, mhux ir-rieda tiegħek?

Agħmel li xejn ma jħawwadni, għax ir-rieda tiegħek tinsab f'kollox.

Agħmel li ma niftaħar b'xejn, għax kollox ġej mir-rieda tiegħek".

(Talba ta' Chiara Lubich)

English Version:

Alternative Reading:

Wikipedia:

Life of Saint John Stone:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee6bf1a4', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Ottubru: Beatu Bonaventura minn Potenza

Verżjoni Vidjo:

Beatu Bonaventura minn Potenza

"Ġesù, għad li kellu n-natura ta' Alla, ma qagħadx ifittex tiegħu li hu daqs Alla, iżda xejjen lilu nnifsu billi ħa n-natura ta' lsir; sar jixbah lill-bnedmin, u deher minn barra bħala bniedem; ċekken lilu nnifsu, billi obda sal-mewt, anzi sal-mewt tas-salib."

Filippin 2:4-8

IL-BEATU BONAVENTURA MINN POTENZA

1651 – 1711

Tagħrif:

Twieled fl-4 ta' Jannar 1651, ġewwa Potenza fil-limiti ta' Napli, l-Italja ġo familja fqira, iżda għanja fil-virtujiet.

Ta' 15-il sena daħal mal-Patrijiet Konventwali Minuri, f'Noceva.

Huwa kompla bl-istudji tiegħu.

Is-superjuri tiegħu bagħtuh Amalfi u hemm taħt direttur spiritwali kompla jikber fil-virtujiet tal-umiltà, safa u ubbidjenza, fost oħrajn.

Kien ta' eżempju kbir għal kulħadd.

Kellu ubbidjenza għamja għas-superjuri tiegħu.

Kien jagħti l-għajnuna tiegħu fil-parroċċa speċjalment lill-batuti, lill-fqar u lill-morda.

Meta f'pajjiżu faqqgħet epidemija, lejl u nhar intefa' b'ruħu u ġismu jdur bil-morda u jassistihom.

Kien jaħdem ħafna mal-priġunieri speċjalment dawk li kienu qed jistennew il-piena tal-mewt, iqararhom u jassistihom.

Bħala saċerdot kien jipprietka u jipprattika d-devozzjoni lejn l-Ewkaristija u l-importanza tas-Sagrament tar-Rikonċiljazzjoni.

Kien iqatta' ħin twil fil-konfessinarju tant li ħa l-fama tal-appostlu tal-konfessinarju u tal-ubbidjenza.

B'ubbidjenza lejn is-superjuri aċċetta l-kariga ta' majistru tan-novizzi.

Kien irawwem fl-istudenti tiegħu l-prattika tal-virtujiet tal-umiltà u l-ubbidjenza.

Wara 45 sena ta' servizz impekkabbli, mogħni b'kull virtù Patri Bonaventura mar jingħaqad mal-Mulej.

Fl-aħħar nifs ta' ħajtu kien imdawwar minn sħabu l-patrijiet kollha, u talabhom skuża għal kull darba li naqashom.

Kien is-26 ta' Ottubru, 1711.

Fis-26 ta' Novembru, 1775, il-Papa Piju VI bbeatifikah.

Ħsieb

Dan il-qaddis tal-lum jispikka l-aktar għall-umiltà u għall-ubbidjenza għamja lejn is-Superjuri tiegħu.

Jingħad li ġurnata waħda, Bonaventura qal lis-Superjur tiegħu li kienet intilfet iċ-ċavetta tas-sagristija.

"Tajjeb," qallu s-Superjur bi tbissima, "mela jkollok tfittixha fil-bir; aqbad qasba u stad għaliha."

Malajr, Bonaventura mar fejn il-bir u bil-qasba u x-xlief stad għaċ-ċavetta.

Ma damx wisq qabel ma rnexxielu jtellagħha.

Ovvjament, is-Superjur tiegħu baqa' mistgħaġeb għax hu kien qallu hekk biex jiċċajta!

Alla kien ippremjah b'mod mirakoluż għall-ubbidjenza għamja tiegħu.

Ġesù Kristu, il-Ħaruf bla tebgħa, huwa l-eżempju perfett għalina lkoll fejn tidħol l-umiltà u l-ubbidjenza, kif jgħallem San Pawl fl-Ittra lil Filippin 2:4-8.

"Ħadd minnkom ma għandu jfittex li jaqbillu, imma li jaqbel lil ħaddieħor.

Aħsbu bħalma kien jaħseb Kristu Ġesù: hu li għad li kellu n-natura ta' Alla, ma qagħadx ifittex tiegħu li hu daqs Alla, iżda xejjen lilu nnifsu billi ħa n-natura ta' lsir; sar jixbah lill-bnedmin, u deher minn barra bħala bniedem; ċekken lilu nnifsu, billi obda sal-mewt, anzi sal-mewt tas-salib."

Kristu sar għalina ubbidjenti sal-mewt, anzi sal-mewt tas-salib.

U fl-aħħar nifsijiet tiegħu, Hu jikkonferma din l-ubbidjenza totali tiegħu bil-kliem: "Kollox hu mitmum!"

(Ġwanni 19:30) – fi kliem ieħor, Ġesù juri li qagħad għal kollox u għamel kollox hekk kif kien mitlub minnu mill-Missier sal-aħħar.'

San Ġwann ikompli: "Imbagħad mejjel rasu u radd ruħu" (Ġwanni 19:30) Ta' min jinnota f'dan l-aħħar vers li Ġwanni jikteb li l-ewwel mejjel rasu, imbagħad radd ruħu.

Is-soltu r-ras titmejjel wara li l-persuna tkun għadha kif mietet.

Fil-każ ta' Ġesù, probabli li San Ġwann ried jagħmel enfasi fuq dak il-ġest ta' meta wieħed ibaxxi rasu b'sinjal ta' ubbidjenza.

Kien propju dan l-għatx li mmotiva l-ħajja ta' Ġesù, l-għatx li jwettaq il-pjan tal-Missier kif qal lil Pietru:

"Forsi l-kalċi li tani Missieri ma nixorbux?"

(Ġwanni 18:11) Xi mkien ieħor jgħid: "

L-ikel tiegħi hu li nagħmel ir-rieda ta' min bagħatni u li nwassal fit-tmiem l-opra tiegħu"

(Ġwanni 4:34) u post ieħor:

"Nar ġejt inqiegħed fuq l-art, u kemm nixtieq li diġà qabad!

Iżda hemm magħmudija li biha għandi nitgħammed, u x'dieqa għandi sa ma dan iseħħ!"

(Luqa 12:49-50)

X'nitgħallmu minn dan?

L-ubbidjenza u l-umiltà huma tnejn minn ħafna virtujiet: għerf, sempliċità, faqar evanġeliku, karità, ħniena, fidi, tama, ġenerożità, rażan, ħlewwa, kompassjoni, hena, sliem, sabar, tjubija, fedeltà, żelu u oħrajn.

Il-virtujiet huma l-kwalitajiet tal-karattru ta' Ġesù l-Mulej.

L-Ispirtu s-Santu jaħdem fina sabiex aħna nsiru bħal Ġesù, mimlijin, anzi nfuru b'dawn il-qawwiet u saħħiet interjuri.

L-UMILTÀ

Ġesù l-umli (Filippin 2:5-11):

"Aħsbu bħalma kien jaħseb Kristu Ġesù..."

L-umli hu dak li

"jqis lill-ieħor aħjar minnu"

, li m'għandu qatt

"ifittex li jaqbillu, imma li jaqbel lil ħaddieħor."

Ġesù

"ma qgħadx ifittex tiegħu," "xejjen lilu nnifsu."

"Ċekken lilu nnifsu"

Ġesù kif wera l-umiltà?

"Ħa n-natura ta' lsir"

(Ġwanni 13:1-17)

"sar jixbah lill-bnedmin u deher minn barra bħala bniedem"

(Lhud 2:14-18) Għalhekk, l-umiltà mhix sentiment imma għażla li tħobb tant li toqrob kemm tista' lejn min trid tgħin, issir ħaġa waħda mas-sofferenza tagħhom, tieħu fuqek il-madmad tagħhom, tidentifika ruħek magħhom,

"għalhekk Ġesù ma jistħix isejħilhom ħutu"

(Lhud 2:11).

Servizz umli hu dak li jissorprendi.

Hu servizz li ma jfittixx dak li hu tiegħu (id-drittijiet)!

Hu dak li ma jippretendihiex imma jfittex il-post tal-aħħar.

Id-dixxiplu umli ta' Ġesù jaf li hu l-werriet tas-Saltna ta' Alla u bħall-Mulej tas-Saltna jagħti ħajtu fis-servizz tal-aħwa bla ma jfittex il-glorja, il-kumplimenti u l-unuri.

L-UBBIDJENZA

"Ċekken lilu nnifsu billi obda sal-mewt"

(Filippin 2:8) Min hu l-ubbidjenti?

"Min jagħmel ir-rieda ta' Missieri li hu fis-smewwiet."

(Mattew 7:21; Luqa 6:46) Alla jkellimna mhux biex jikkmandana (għalkemm għandu s-setgħa biex jagħmel dan).

Alla jkellimna biex jiggwidana, biex jgħinna ninbidlu f'Ibnu.

Obdi sabiex tifforma ħajtek.

Obdi biex tegħleb it-tentazzjoni.

Obdi biex tkun taf il-moħħ ta' Missierek.

Obdi biex isservi lil ħutek.

Ġesù hu l-Mulej!

Mulej, Sinjur, Sid.

Aħna hekk insejħulu.

Is-Sid hu propjetarju.

Ġesù hu l-

Kyrios

Aħna d-

doulos

(qaddejja f'sens evanġeliku).

Aħna tiegħu, propjetà tiegħu!

X'jimplika dan?

Nisimgħu sew lilna nfusna meta nkantaw: "dil-qalb, dal-moħħ, dal-ġisem, dir-ruħ, irrid nagħtik o Mulej."

Il-ħin, it-talenti, l-inkwiet, il-ferħ, il-mard, is-saħħa, ir-rebħiet, is-suċċessi, it-telfiet, il-fallimenti, ix-xogħol, id-divertiment, il-ġid materjali, il-familja, il-ħbieb, il-passatemp, l-imgħoddi, il-mument preżenti u l-ġejjieni.

Aħna kollna tiegħu!

L-ubbidjenza tagħna lejn Ġesù hi kompleta meta mmorru l-ġenna.

Sa dakinhar, misjuqa mill-Ispirtu s-Santu, nimxu b'ħilitna kollha u bid-dgħjufija tagħna fuq il-passi tiegħu biex inħobbu lil Alla b'qalbna kollha, b'moħħna kollu, b'saħħitna kollha u b'ruħna kollha.

X'tip ta' ubbidjenza?

Mhux ta' skjav!

Ta' wlied maħbuba, ta' wlied ħielsa li jagħżlu li jridu jobdu.

Aħna lil min se naqdu u nobdu?

Lil Alla ta' Ġesù Kristu jew xi alla ieħor? : partit politiku, każin, passatemp, drawwa, ġid materjali, rabta ma' xi mexxej ... ?

Liema hu t-teżor tiegħek li fih issib is-sigurtà, il-faraġ, it-tama?

L-attitudni ubbidjenti tan-Nisrani hi l-fedeltà lejn is-Saltna ta' Alla!

L-ubbidjenza tad-dixxiplu lejn Ġesù hi s-sottomissjoni totali tal-persuna sħiħa għall-Mulej u l-pjanijiet tiegħu.

L-ubbidjenza ta' Ġesù hi l-mudell tagħna:

"Jiena dejjem nagħmel dak li joġgħob lilu"

(Ġwanni 8:29).

Fi Ġwanni 14:21.23, Ġesù jgħidilna:

"Min iżomm il-kmandamenti tiegħi u jħarishom, dak hu li jħobbni, u min iħobb lili jħobbu wkoll il-Missier, u jiena wkoll inħobbu u nurih lili nnifsi ...

Jekk xi ħadd iħobbni, iħares kelmti u Missieri jħobbu u aħna niġu u ngħammru għandu."

U int kemm tirsisti biex tgħix fl-umiltà?

Qiegħed tpoġġi l-ħtiġijiet ta' ħaddieħor qabel tiegħek?

Tagħraf li inti midneb/midinba u li mingħajr Ġesù f'ħajtek ma tista' tagħmel xejn tajjeb?

F'hiex int fl-ubbidjenza tiegħek lejn il-kmandamenti ta' Alla u t-tagħlim tal-Knisja mwaqqfa minn Kristu?

Ir-rieda ta' Alla hi l-għan ta' ħajtek?

Kemm int lest/a li tilħaq dak il-livell ta' qdusija li Alla jixtieq jara fik?

Talba

O Alla li tista' kollox, Inti għamilt lill-Beatu Bonaventura magħruf għall-virtù tal-umiltà u tal-ubbidjenza, u għall-imħabba tiegħu lejn il-proxxmu.

Permezz tat-talb u l-eżempju tiegħu, agħtina li nimxu skont il-preċetti tiegħek, biex nifirħu fl-ispirtu, u navvanzaw fit-triq tal-perfezzjoni.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee6bcb0c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' Ottubru: San Xmun u San Ġuda

Verżjoni Vidjo:

San Xmun u San Ġuda

"Sejjaħ lejh it-tnax-il dixxiplu tiegħu, u tahom is-setgħa fuq l-ispirti ħżiena biex ikeċċuhom, u jfejqu kull xorta ta' mard u 'l kull min kien nieqes minn saħħtu.

L-ismijiet tat-tnax -il appostlu huma dawn: l-ewwel Xmun, jgħidulu Pietru, u ħuh Indrì, u Ġakbu ta' Żebedew, u ħuh Ġwanni, Filippu u Bartilmew, Tumas u Mattew il-pubblikan, Ġakbu ta' Alfew, u Ġuda Taddew, Xmun il-Kanani, u Ġuda l-Iskarjota, li mbagħad ittradieh." –

Mattew 10:1-4

SAN XMUN U SAN ĠUDA

Appostli

L-Ewwel Seklu

Tagħrif:

San Xmun hu msejjaħ "il-Kananew" u "iż-Żelota", bl-Aramajk u bil-Grieg, li t-tnejn ifissru l-istess ħaġa: "l-Imħeġġeġ."

Fil-Vanġelu huwa msemmi l-ħdax-il wieħed fil-lista tal-Appostli, u flimkien magħhom irċieva l-Ispirtu s-Santu.

Barra minn hekk ma nafu xejn iżjed fiż-żgur dwaru.

X'aktarx li wara li mar jipprietka fl-Eġittu ssieħeb ma' San Ġuda li kien fil-Mesopotamja, marru flimkien il-Persja, u mietu martri fil-Belt ta' Swanir.

San Ġuda msejjaħ Taddew, kien ħu San Ġakbu ż-Żgħir.

Kienu wlied Alfew u Marija l-kuġina tal-Verġni Marija.

Għalhekk kien jiġi mill-qrib minn Ġesù.

Meta n-nies stagħġbu b'Ġesù u bdew jgħidu: "Dan mhux bin il-mastrudaxxa?

Ommu ma jisimhiex Marija, u ħutu Ġakbu, u Ġużeppi u Xmun u Ġuda?"

(Mattew 13:55)

Ma nafux meta jew kif sar Appostlu.

Iżda ismu nsibuh fil-listi kollha tal-Appostli (Matew 10:2-3; Mark 3:16-19; Luqa 6:14-16).

Fil-Vanġelu ta' San Ġwann insibu li wara l-aħħar Ċena, meta Ġesù wiegħed lill-Appostli li kien ser jerġa' jidhrilhom, San Ġuda staqsieh għala kien ser jidher lid-dixxipli tiegħu biss u mhux lid-dinja, u Ġesù wieġbu li kien ser iżur lil dawk kollha li jħobbuh.

(Ġwanni 14:22)

Wara t-tlugħ ta' Ġesù fis-sema, San Ġuda mar jipprietka l-Vanġelu f'bosta artijiet.

Skont tradizzjoni sofra l-martirju flimkien ma' San Xmun fil-Persja.

Fl-Armenja hemm devozzjoni kbira lejn dan il-Qaddis għax hu miżmum li flimkien ma' San Bartilmew kien mar hemm u żera' l-ewwel żerriegħa tal-Fidi.

Ħsieb

L-istess bħat-tnax-il dixxiplu li għażel Ġesù, Alla jagħżel lil kull wieħed minna għal skop speċjali.

Ma jimpurtax jekk f'għajnejk jew f'għajnejn ħaddieħor ħajtek tista' tidher bla tama – forsi għax m'għandekx xi livell ta' edukazzjoni għolja, jew għax ġejt kemm-il darba rrifjutat/a, jew ittradut/a. Alla jixxennaq li joħloqna mill-ġdid billi jimliena bil-qawwa tiegħu.

L-istess qawwa li ħarġet minn Ġesù meta kien fostna bid-deher f'din id-dinja għaddieha lid-dixxipli (Atti 10:38).

Irrispettivament mill-maltempati tal-ħajja, l-imħabba ta' Alla tibqa' ankra soda.

"U din it-tama ma tqarraqx bina, għax l-imħabba ta' Alla ssawbet fi qlubna permezz tal-Ispirtu s-Santu li kien mogħti lilna."

(Rumani 5:5).

L-istess Spirtu huwa disponibbli għalina.

Jekk aħna nimxu wara Ġesù bla ma naqtgħu qalbna, b'lealtà u b'umiltà, il-ħajja ordinarja tagħna ssir straordinarja.

Inti temmnu dan?

Il-Papa Franġisku f'waħda mill-Omeliji tiegħu waqt Quddiesa ta' xi Ordinazzjonijiet Presbiteri (1 ta' Diċembru, 2017) qal hekk:

"Il-Mulej Ġesù jagħżel xi wħud b'mod partikulari, biex huma u jħaddmu pubblikament fil-Knisja l-uffiċċju saċerdotali f'ismu għall-ġid tal-bnedmin kollha, jissoktaw il-missjoni personali tiegħu ta' mgħallem, saċerdot u ragħaj.

Kif fil-fatt għal dan ġie mibgħut mill-Missier, hekk hu min-naħa tiegħu bagħat fid-dinja l-ewwel lill-Appostli u mbagħad l-isqfijiet, suċċessuri tagħhom, li lilhom fl-aħħar ġew mogħtija bħala kollaboraturi l-presbiteri, li, magħquda magħhom fil-ministeru saċerdotali, huma msejħa għas-servizz tal-poplu ta' Alla.

Għalhekk, qassmu lil kulħadd dik il-kelma ta' Alla, li intom stess ilqajtu bil-ferħ.

Aqraw u mmeditaw ta' spiss il-Kelma tal-Mulej biex temmnu dak li qrajtu, tgħallmu dak li fhimtu fil-fidi, għixu dak li tkunu għallimtu.

Ħa jkun mela ikel għall-poplu ta' Alla t-tagħlim tagħkom, ferħ li jwieżen lill-fidili ta' Kristu u l-fwieħa ta' ħajjitkom, biex bil-kelma u l-eżempju tibnu d-dar ta' Alla, li hi l-Knisja.

U llum nitlob lil kulħadd preżenti għal din iċ-ċerimonja: itolbu dejjem għas-saċerdoti tagħkom.

Il-poplu ta' Alla jwieżen is-saċerdoti bit-talb.

Hi responsabbiltà tagħkom twieżnu lis-saċerdoti.

Xi ħadd forsi jistaqsini: 'Imma, Dun, kif nagħmlu biex inwieżnu lis-saċerdoti?'

Afdaw fil-ġenerożità tagħkom.

Il-qalb ġeneruża li għandkom turikom hi kif twieżnu lis-saċerdoti.

Imma l-ewwel għajnuna li tistgħu tagħtu lis-saċerdot hi t-talb.

Il-poplu ta' Alla – jiġifieri kulħadd, kulħadd – iwieżen lis-saċerdot bit-talb.

Tegħjew qatt titolbu għas-saċerdoti tagħkom.

Jien naf li hekk ħa tagħmlu.

Grazzi ħafna!"

IMMA JIEN U INT QED NITOLBU VERAMENT B'IMPENN GĦAS-SAĊERDOTI TAGĦNA?

MINGĦAJR SAĊERDOTI, MA JKOLLNIEX L-EWKARISTIJA U S-SAGRAMENTI L-OĦRA, IL-KNEJJES JINGĦALQU, IL-KNISJA UNIVERSALI TINĦATT U L-MERĦLA TIXXERRED.

HEMM BŻONN "KBIR" LI N-NIES TAGĦRAF TGĦOŻŻ LIS-SAĊERDOTI U MINFLOK TIĠĠUDIKOM, TITLOB GĦALIHOM B'IMPENN.

GĦALL-MEJTIN NITOLBU, GĦALL-MORDA WKOLL, GĦALL-PERSUNI BI PROBLEMI WKOLL...

IMMA KEMM HAWN LI QED JITOLBU B'MOD KOSTANTI GĦALL-BŻONNIJIET SPIRITWALI TAS-SAĊERDOTI U GĦALL-VOKAZZJONIJIET ĠODDA?

Bħala Talb għall-Bżonnijiet tas-Saċerdoti, tista' żżur il-

youtube channel

bl-isem ta' 'Saċerdoti 1':

Talba

O Alla, int wassaltna biex nagħrfuk permezz ta' l-Appostli qaddisa tiegħek; agħmel li, għat-talb ta' San Xmun u San Ġuda, il-Knisja tiegħek tikber dejjem billi joktor l-għadd ta' dawk li jemmnu fik.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia for Simon (the Zealot):

Wikipedia for Jude:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee6bbbd5', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Ottubru: Beatu Mikiel Rua

Verżjoni Vidjo:

Beatu Mikiel Rua

"Il-Familja Salesjana oriġinat permezz ta' Don Bosco, u kompliet permezz ta' Fr. Rua ... li żviluppa l-eżempju tal-Qaddis fi skola, ir-Regola tiegħu fi spirtu, il-qdusija tiegħu f'mudell.

Huwa bidel ir-Rebbiegħa fi xmara.

Papa Pawlu VI fil-beatifikazzjoni tal-Beatu Mikiel Rua

BEATU MIKIEL RUA

Saċerdot

† 1910

Tagħrif:

Dan il-beatu għen lil San Ġwann Bosco u kien is-suċċessur tiegħu bħala Rettur Maġġur tas-Salesjani.

Taħt it-tmexxija tiegħu, is-soċjetà, fi 22 sena kibret minn 800 għal 4000 membru.

Il-Papa Pawlu VI ddeskrivieh bħala qassis xipli, kollu tjubija u ħlewwa, ħsiebu fi dmirijietu u kollu sagrifiċċju.

Mikiel iltaqa' ma' Dun Bosco wara li mietlu missieru.

Ta' 16-il sena huwa beda jmur is-seminarju u jgħix ma' Dun Bosco fl-oratorju, fejn kien inkarigat mid-dixxiplina u mill-finanzi.

Ta' 18-il sena kien l-ewwel fost id-dixxipli ta' Dun Bosco li għamel il-voti reliġjużi u tliet snin wara huwa akkompanja lill-fundatur tiegħu f'Ruma u ġarr kopja tal-kostituzzjonijiet miktuba minn idu stess għall-Papa Piju IX.

Meta Dun Rua sar qassis, Dun Bosco ħabbarlu li kellu jara s-soċjetà tinfirex, li kellu jaħdem u jbati, iżda li kellu jkollu wkoll il-faraġ u l-għajnuna tal-Mulej.

Dun Rua ġie Malta darbtejn.

Ħsieb

Bla dubju li kulħadd iqis lil dan il-Beatu bħala l-bastun ta' Dun Bosco u s-suċċessur tiegħu.

Imma karatteristika partikolari li kienet tispikka fil-Beatu Mikiel Rua u li xtaqt li niffoka fuqha, kienet dik li kien raġel ta' talb profond.

Kont issibu dejjem l-ewwel f'postu fil-knisja għall-meditazzjoni tal-komunità, fejn kien jinżel għarkupptejh u jitlob mingħajr ma jiċċaqlaq, b'wiċċu jistrieħ fuq il-pali ta' jdejh, filwaqt li jżomm maktur abjad.

Fit-23 ta' Frar, 1887 kmieni filgħodu, sar terremot li nħass anki fl-Italja ta' Fuq, f'Turin u lil hinn.

Xhieda li kienu preżenti fil-knisja f'dak il-ħin tal-quddies li għaliha kien preżenti Mikiel Rua, jiddeskrivu din ix-xena:

"Filgħodu tat-23 ta' Frar, 1887 aħna, is-Salesjani tal-Oratorju, inġbarna għall-meditazzjoni tagħna fil-kappella tal-knisja ta' Marija Għajnuna tal-Insara.

F'daqqa waħda, ħassejna l-art titriegħed b'mod vjolenti taħt saqajna, akkumpanjat ma' elf oġġett iċekċku bil-qawwi.

Kien bħallikieku monstru ġgantesk kien qed jipprova jgħaffeġ il-knisja b'dwiefer tal-azzar.

'Terremot!

Terremot!' kienet l-għajta.

Ilkoll kemm aħna, terrifikati sewwa, ġrejna lejn is-sigurtà tal-bitħa, filwaqt li żammejna għajnejna fuq il-koppla tal-knisja, nistennewha tikkrolla minn mument għall-ieħor.

Iżda meta waqaf kollox, il-knisja dehret li ma sofriet l-ebda ħsara.

Allura morna lura fil-kappella, u hemm insibu li Fr Rua ma kienx iċċaqlaq mill-post tiegħu tas-soltu u mill-qagħda ta' talb."

Forsi ma kienx jaf x'kien qed jiġri?

Huwa diffiċli li temmen dan!

Jew forsi kien qiegħed fi stat ta' estasi.

Jew forsi anki f'dak il-mument tal-biża' Fr Rua ma riedx jieqaf mit-talb tiegħu.

Huwa fatt li l-mewt ma tbeżżax lil min ikun ippreparat biex imur jieħu l-ħlas tal-ġusti u jidher li f'dak il-mument, it-talb għal Fr Rua deherlu li kien iżjed importanti.

Imma x'inhu t-talb?

U kif titlob?

Kull min jikkomunika, jaf jitlob.

It-talb hu li tiftaħ qalbek ma' min iħobbok tant li ssallab għalik, u ma' min hu fil-kontroll ta' kollox.

Għandna nitkellmu ma' Alla b'kunfidenza għax Ġesù stess, qalilna nsejħulu 'Missier!'

Irridu nitolbuh dak li nemmnu li neħtieġu.

Minn naħa tagħna, għandna ngħinu rwieħna biex naslu għal dan.

Is-sigriet ta' ħajja ferħana hu li: LIL ALLA NAFDAWH BIR-RIŻULTAT TAL-ISFORZI TAGĦNA, huma x'inhuma u jagħmel Hu!

Hu dejjem jifhem aħjar minna x'għandna bżonn!

Il-problema hi: Kemm qed ninvestu ħin u enerġija biex tassew infittxu lill-Mulej u r-Rieda tiegħu f'ħajjitna?

It-talb tibbenifika int u l-għeżież tiegħek bih.

Fit-talb taf li qed tiftaħ qalbek ma' min taf li jħobbok b'mod etern u jixtieqlek il-ġid aktar milli tixtiequ int għalik innifsek jew għall-għeżież tiegħek.

Titlob ifisser li tagħraf li Alla hu Missier ħanin li jagħder, jaħfer u jifhem iċ-ċirkustanzi ta' ħajjitna u lest li jgħinna u jerfa' t-toqol tagħna.

Hu dejjem magħna u jekk nafdawH, HU jieħu ħsieb ta' dawk il-problemi li f'ħajjitna jidhru kbar u bla soluzzjoni.

Mingħajru m'aħna xejn u ma nistgħu nagħmlu xejn.

Xorta jibqa' l-fatt li ġieli t-talb ma jibdilx is-sitwazzjonijiet ta' ħajti, imma jibdel lili billi jkabbarni fil-fidi, tant li nibda nħares lejn is-sitwazzjoni b'mod tant differenti li nispiċċa jkolli ngħid, li s-sitwazzjoni bidlet l-intenzjoni tagħha u jekk inkompli nafda f'Alla, ser tispiċċa tagħmilli l-ġid u mhux il-ħsara!

Mal-Ħallieq, l-IMĦABBA VERA hi r-Realtà... ħafna nies jibqgħu biss joħolmu li forsi għad xi darba jesperjenzawha.

Tgħannieqa ta' xi ħadd li veru jkun iridlek il-ġid, tfejjaq ħafna ġrieħi u tikkalma l-maltemp tal-qalb.

Dan hu t-talb – it-tgħanniqa ħelwa tal-Mulej.

Int tfittex li tesperjenzah dan kollu?

Talba

O Alla, li tajtna lill-Beatu Mikiel Rua fil-Knisja tiegħek biex juri lil ħaddieħor it-triq tas-salvazzjoni, agħtina, li bl-eżempju tiegħu, aħna nimxu wara Kristu bħala s-Sid tagħna, biex inkunu nistgħu niġu, flimkien mal-proxxmu tagħna, fil-preżenza ħelwa tiegħek fis-sema.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee6bb6fd', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Ottubru: San Frumenzju

Verżjoni Vidjo:

San Frumenzju

"Aħna nafu li Alla, ma' dawk li jħobbuh, ma' dawk li huma msejħin skont il-providenza tiegħu, f'kollox jaħdem id f'id għall-ġid tagħhom. " –

Rumani 8:28

SAN FRUMENZJU

Isqof ta' Aksum u Appostlu tal-Etjopja (Abissinja)

Tagħrif:

Frumenzju u ħuh Edesju, Griegi minn Tiru, meta kienu għadhom tfal, marru għamlu vjaġġ ma' zijuhom u l-għalliem tagħhom, Metropju, lejn l-Etjopja.

Waqt li kienu sejrin lura, daħlu f'port tal-Baħar Aħmar għall-proviżjonijiet.

In-nies tal-inħawi qatlu lil kull min sabu quddiemhom, minbarra liż-żewġt itfal, li kienu jistudjaw taħt siġra.

Ħaduhom bħala lsiera lis-sultan ta' Aksum, fit-Tigre.

Għoġbuh bl-imġiba u bix-xjenza tagħhom, hekk li wara ftit ħatar liż-żgħir, Edesju, bħala koppier u lil Frumenzju bħala segretarju u nutar tal-istat.

Ftit qabel ma' miet, is-sultan tahom il-ħelsien.

Iżda r-reġina, li baqgħet reġġenti, talbithom biex jibqgħu fil-pajjiż, ħalli jgħinuha trabbi sewwa lill-prinċep u tamministra l-affarijiet.

Baqgħu u bdew ixerrdu r-reliġjon Nisranija.

Bdew biex jistiednu neguzjanti Nsara jiġu jgħammru fil-pajjiż u kisbulhom il-privileġġ biex jistgħu jipprattikaw ir-reliġjon bla xkiel.

Imbagħad, bil-kelma u bl-eżempju tagħhom, bdew ukoll jikkonvertu lill-pagani.

Meta ż-żagħżugħ sultan Abreha ħa r-riedni f'idejh, Edesju mar lura pajjiżu f'Tiru, fejn sar qassis.

Iżda Frumenzju, li l-konverżjoni tal-Abissinja kienet ferm għal qalbu, waqaf Lixandra, fejn talab lil San Atanasju biex jibgħat isqof u xi saċerdoti biex jissuktaw il-konverżjoni tal-pajjiż.

San Atanasju qatagħha li ħadd ma kien aħjar minn Frumenzju nnifsu għal dan l-iskop: għalhekk ikkonsagrah isqof (bejn it-340 u t-346).

Hekk bdiet id-dipendenza tal-Insara tal-Abissinja mill-Knisja ta' Lixandra.

Frumenzju mar lura Aksum u għamel bosta konverżjonijiet: waqqaf hemm is-sedi tiegħu ta' isqof, għammed lis-sultan u lil ħuh Asbeħa, bena ħafna knejjes, u xerred ir-reliġjon Nisranija mal-Etjopja kollha.

Iż-żewġ aħwa slaten kienu minn tal-ewwel bil-ħeġġa u d-devozzjoni tagħhom: huma meqjumin bħala qaddisin fil-kalendarju tal-Abissini.

L-Imperatur Kostanzu, Arjan, għamel li seta' biex ixewwex lis-slaten kontra Frumenzju; iżda dawn ma emmnuhx.

Meta l-qaddis miet, fit-383, il-poplu tah it-titlu ta' "Abuna" (missierna), jew "Abuna Salam" (il-missier tal-paċi).

Dan it-titlu ta' "Abuna" għadu jġibu sal-lum il-Primat tal-Knisja dissident (Xiżmatika) tal-Abissinja.

Ħsieb

Jingħad li San Mattew kien l-ewwel li evanġelizza l-Etjopja, iżda Frumenzju huwa magħruf bħala l-appostlu ta' dak in-nazzjon minħabba l-effettività tiegħu biex jikkonverti n-nies għall-fidi.

Jingħad li d-Djoċesi bikrija ta' Louisiana osservat il-festa ta' San Frumenzju fis-1700, possibbilment bħala rikonoxximent għall-iskjavi Afrikani t'hemmhekk.

Il-personalità, ix-xogħol u l-ħajja venerabbli ta' San Frumenzju jagħtuna l-opportunità li nenfasizzaw dan li ġej:

L-ewwel nett, li f'ħajjitna xejn ma' jiġri b'kumbinazzjoni.

Alla huwa dak li jidderieġi l-istorja, kif ukoll il-ħajja ta' kull wieħed u waħda minna, iżda mingħajr ma jikser jew joħdilna l-libertà tagħna.

L-avveniment apparentement sfurtunat tan-nawfraġju u l-jasar ta' San Frumenzju saru r-raġuni biex tibda ħidma missjunarja serja fil-pajjiż kbir tal-Etjopja.

Inċident sfortunat imma li kien il-kawża għall-evanġeliżmu u s-salvazzjoni ta' ħafna.

Alla jaf kif jibdel il-morr f'ħelu.

Jekk aħna nibqgħu paċenzjużi f'mumenti ta' tfixkil u falliment, dawn jistgħu jkunu kawża ta' barka kbira għalina u/jew għall-oħrajn.

Ovvjament biex aħna nemmnu dan, irridu nagħmlu att ta' fidi.

Li tgħix bil-fidi ma jfissirx li tifhem lil Alla, imma li tafdah għax temmen li jħobbok.

Dan l-istess kif ikunu t-tfal żgħar... ma jifhmux kull ħaġa li jgħidu u jagħmlu l-ġenituri tagħhom, imma fil-fond ta' qalbhom jafu li jridulhom il-ġid għalhekk jafdawhom kompletament.

Il-fidi hi propju esperjenza ta' Alla l-ħaj.

Aktar ma dduq mill-benna ta' dan il-Missier Ħanin, aktar il-fidi tiegħek twasslek biex tistqarr li mhux biss temmen Fih, imma tafu, u għalhekk tafdah b'għajnejk magħluqa.

Irridu naslu nintelqu f'idejh b'telqa bħal dik ta' tarbija f'ħoġor ommha kif jgħidilna Salm 130.

Meta ninħakmu mill-maltempati tal-ħajja, xi drabi ġieli nibdew nitilfu l-fidi.

Imma meta xitla jaħkimha r-riħ, hi, b'mod naturali tniżżel għeruqha fil-fond biex ma titqaċċatx.

San Pawl juża dan l-istess eżempju meta jwissina u jgħidilna:

"Niżżlu għeruqkom fi Kristu, ibnu ħajjitkom fuqu; issaħħu fil-fidi"

(Kolossin 2:7).

Huwa tajjeb li aħna nuru lil Alla bil-ħtiġijiet tagħna waqt it-talb, imma mbagħad irridu bil-fidi nemmnu li Alla, li jismagħna żgur, jagħtina mhux dejjem dak li nitolbuh, imma żgur dak li għandna bżonn u meta jkollna bżonnu!

Tgħiduli: 'Mela mhux kulħadd jaf x'għandu bżonn?'

Ħalluni ngħidilkom: Wieħed jaħseb li jaf x'għandu bżonn, imma żgur li l-moħħ ċkejken tagħna mhux daqs dak ta' min ħalaqna, u għax ħabbna, fdiena.

Għalhekk, hu ovvja li Hu jaf x'għandna bżonn aktar milli nafu aħna.

Il-problema hi, jekk aħniex ser nibqgħu mmorru għandu fit-talb u nafdawh waqt li nistennewh jagħmel xi tip ta' bidla fis-sitwazzjonijiet ta' ħajjitna!

Issib min jgħidlek, li jekk Alla jagħtih dak li jrid, imbagħad jersaq lejH u jibda jemmen Fih.

Jekk se nagħżlu li nibqgħu norbtu l-fidi tagħna ma' xi bidla li nixtiequ li ssir, probabbli li qatt mhu se nikbru fil-fidi għax Alla jimxi magħna propju bl-oppost!

Hu jrid il-fiduċja tagħna.

Iridna nħalluh imexxina bħal tfal żgħar.

L-akbar miraklu li għandna nfittxu hu l-bidla tal-qalb!

Din il-meravilja, hi xogħol il-Mulej fil-qlub ta' dawk li qed jippruvaw jintelqu kompletament f'idejH.

U int, f'min qed tpoġġi l-fiduċja u t-tama tiegħek?

It-tieni, kull proġett fil-Knisja għandu jsir bil-permess u l-kunsens tal-Isqof jew tal-kappillan, jew ta' xi ħadd ieħor li jkun inkarigat fil-parroċċa fejn tkun se ssir xi attività.

Tkun xi tkun, dak li jsir mingħajr il-barka tal-Knisja, ma jitbierikx minn Alla u ma jkollux tmiem hieni u ma jipproduċix riżultati tajbin.

Wieħed jista' jagħraf fl-imġiba kollha ta' San Frumenzju personalità dinamika b'żelu ispirat, imħabba għal Alla u għan-nies, u mentalità ekklesjastika.

Huwa ma bediex ix-xogħol missjunarju tiegħu skont il-fehma tiegħu biss.

Huwa ltaqa' ma' San Atanasju, għamel skont dak li talbu u b'hekk irċieva l-barka.

Kemm hu importanti li ma naqbdux u nagħmlu kull ma jiġina f'moħħna, imma li nuru fehemitna lil xi saċerdot għaref jew lill-kappillan tal-parroċċa jew lil xi ħadd ieħor li jista' jagħtina direzzjoni, permess jew awtorità, flimkien mal-barka ta' Alla fuq il-proġetti tagħna.

Ikunu kemm ikunu tajba u qaddisa, qatt ma għandna nkunu prużuntużi u nagħmlu li jfettlilna għax nistgħu nkunu qed nagħmlu aktar ħsara milli ġid.

U int titlob parir/i mingħand xi ħadd għaqli u li jimxi mas-sewwa biex tħalli li tiġi ggwidat/a f'dak kollu li għandu x'jaqsam mal-avvanz spiritwali tiegħek jew ta' dawk fdati f'idejk?

Jekk le, itlob lill-Mulej jilluminak għand min tista' tmur u forsi lil min tista' tagħżel bħala direttur spiritwali tiegħek hekk kif għamlu l-qaddisin.

Talba

Itlob għalina, għażiż San Frumenzju, biex aħna wkoll

"nikbru fejn ġejna mħawla."

Int kont għadek tifel żgħir f'artijiet strambi u pagani, imma għamilt l-aħjar li stajt fis-sitwazzjoni li sibt ruħek fiha u wassalt il-verità u l-ħajja f'dik l-art abbandunata qalb nies mitlufa.

Nitolbu biex bl-interċessjoni tiegħek inwasslu aħna wkoll id-dawl ta' Kristu kull fejn inkunu bit-tama li nkunu ta' ispirazzjoni għall-oħrajn biex huma wkoll jaslu biex jimxu wara Ġesù.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee6b9738', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });